Duzu A Baebolo Ne Ka Ye Wɔ Sigalɛtenlonlɛ Nwo A?\nKENGA YE WƆ Afrikaans Albanian Amharic Arabic Armenian Armenian (West) Aymara Bengali Bicol Bislama Bulgarian Cambodian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Dangme Danish Dutch Efik English Estonian Ewe Finnish French Ga Georgian German Giliki Greenlandic Guarani Gujarati Haitian Creole Hibulu Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisonge Kongo Korean Krio Kwanyama Lingala Lithuanian Luganda Luo Macedonian Malagasy Malayalam Maltese Marathi Maya Mizo Mongolian Moore Myanmar Nahuatl (Northern Puebla) Ndebele Nepali Ngabere Norwegian Nyaneka Nzema Ossetian Pangasinan Papiamento (Aruba) Papiamento (Curaçao) Polish Portuguese (Brazil) Punjabi Quechua (Bolivia) Quichua (Imbabura) Rarotongan Romanian Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tamil Tatar Telugu Tetun Dili Thai Tigrinya Totonac Tshiluba Tsonga Turkish Tuvaluan Twi Ukrainian Umbundu Uzbek Venda Vietnamese Waray-Waray Wayuunaiki Xhosa Yoruba Zande Zapotec (Isthmus) Zulu\nKɛzi Nyamenle Bu Sigalɛtenlonlɛ Ɛ?\nNaoko, mɔɔ yɛhanle ɔ nwo edwɛkɛ la hanle kɛzi ɔlile sigalɛtenlonlɛ zo konim la anwo edwɛkɛ kɛ, “Kɛmɔ menzukoale Nyamenle bodane nee ye subane ne anwo debie la ati, mengolale mengakyile me ɛbɛlabɔlɛ.” Mɔɔ ɔzukoale la wɔ Baebolo ne anu. Baebolo ne ɛnga sigalɛte nwo edwɛkɛ ɛdeɛ, noko ɔboa yɛ ɔmaa yɛte kɛzi Nyamenle bu sigalɛtenlonlɛ la abo. * Ndelebɛbo ɛhye ɛboa menli dɔɔnwo ɛmaa bɛhola bɛnyia anwosesebɛ na bɛkpo anzɛɛ bɛgyakyi ye ɛnlonlɛ. (2 Temɔte 3:16, 17) Bɛmaa yɛzuzu sigalɛtenlonlɛ nwo ngyegyelɛ nsa mɔɔ ɛlie duma nee mɔɔ Baebolo ne ka ye wɔ nwolɛ la anwo.\nSIGALƐTENLONLƐ KA BƐ NWO\nAyile ko mɔɔ ka bɛ nwo mɔɔ wɔ sigalɛte nu la a le nicotine. Ɔmaa awie anwosesebɛ ndɛndɛ na eza ɔmaa ɔ nwo bubu ye. Sigalɛtenlonlɛ maa nicotine kɔ amelɛ ne anu ndɛndɛ fane dɔɔnwo. Kɛmɔ ekyi biala mɔɔ awie kɛnlo la maa ɔnyia nicotine ne bie la ati, awie mɔɔ sɔ sigalɛte pakɛte ko alehyenlɛ biala la nyia nicotine 200 wɔ alehyenlɛ biala anu, ɛhye tɛla ayile biala mɔɔ bɛno la. Dodo zɛhae mɔɔ kɔ awie nu la maa nicotine ne ka ɔ nwo tɛla ayile biala. Saa ɔka awie mɔɔ no sigalɛte la anwo, na yeannyia bie yeanno a ɔ nwo ɛndɔ ye fee.\n‘Bɛle ahanra bɛmaa ahenle mɔɔ bɛtie ye la.’—Wulomuma 6:16\nSaa sigalɛtenlonlɛ ɛha ɛ nwo a asoo ɛbahola wɔadie Nyamenle?\nBaebolo ne boa yɛ maa yɛte edwɛkɛ ne abo kpalɛ, ɔka kɛ: “Bɛdabɛ bɛze ye wienyi kɛ saa bɛbu bɛ nwo bɛmaa awie kɛ bɛsonle ye kɛ bɛle ahanra a, ɛnee bɛle ahanra bɛmaa ahenle ne mɔɔ bɛsonle ye la.” (Wulomuma 6:16) Saa sigalɛte mɔɔ awie kpondɛ anlo ala a ye adwenle wɔ zo mekɛ dɔɔnwo a, ɔngyɛ ɛnee yeyɛ akɛlɛ yemaa ye. Noko, Nyamenle mɔɔ ye duma a le Gyihova la, kulo kɛ yɛnyia fanwodi wɔ ninyɛne mɔɔ sɛkye yɛ nwonane nee yɛ sunsum, mɔɔ le yɛ adwenle tumi ne la anwo. (Edwɛndolɛ 83:18; 2 Kɔlentema 7:1) Ɛhye ati, awie ɛlɛnyia Gyihova anwo anyezɔlɛ kpole a, ɔnwu kɛ ɔwɔ kɛ ɔfa debie kpalɛ mɔɔ ɔbahola la ɔmaa Gyihova, noko ɔnrɛhola ɔnrɛzɔ Nyamenle anye wɔ mekɛ mɔɔ ɔle akɛlɛ ɔmaa subane mɔɔ nee ewule lua la. Awie nwu ɛhye a ɔboa ɔmaa ɔko ɔtia atiakunluwɔzo ɛtane.\nOlaf, mɔɔ wɔ Germany la, lile sigalɛte mɔɔ ɔbɔle ɔ bo kɛ ɔno la ɛnee yeli ɛvolɛ 12, na yeha ye ɛkɛ ɛvolɛ 16 la azo konim. Ɔhanle kɛ: “Sigalɛte mɔɔ lumua mɔɔ menonle la le kɛ asɛɛ esiane biala ɛnle nu la. Noko ɛvolɛ dɔɔnwo anu, akee ngyegyelɛ ne yɛle kpole. Kenle ko bie mɔɔ me sigalɛte ne wiele la, ɔyɛle me nyane dedee ɔmanle mensesale ɔ bo ne mɔɔ gua debie nu la na menvale adwelie kɛlata bie menkyekyele nwolɛ. Menea mɔɔ menyɛle la a mekola menwu kɛ ɛnee ɔle anyiemgba bɔkɔɔ.” Kɛzi ɔgyakyile sigalɛtenlonlɛ subane ɛtane ne ɛ? Ɔhanle kɛ: “Ɛnee debie mɔɔ hyia me la a le kɛ mebazɔ Gyihova anye. Ɛlɔlɛ mɔɔ Gyihova lɛ maa alesama nee anyelazo mɔɔ ɔfa ɔmaa la manle menyianle anwosesebɛ na mengyakyile deɛ ɛhye mɔɔ ɛha me nwo la bɔkɔɔ.”\nSIGALƐTENLONLƐ SƐKYE NWONANE NE\nThe Tobacco Atlas ne ka kɛ, ‘Abɔdeɛ nwo nrɛlɛbɛ ɛmaa yela ali wienyi kɛ asɛɛ sigalɛtenlonlɛ sɛkye sonlabaka ne anu debie biala yɛɛ ɔmaa bɛ nwo to bɛ na bɛwu ndɛndɛ.’ Yela ali kɛ sigalɛtenlonlɛ maa bɛnyia ewule le kɛ kansa, ahonle yɛɛ ɛvovoa ewule. Noko Ewiade Amuala Kpɔkɛdelɛ Fane (WHO) ne eza ka kɛ, sigalɛtenlonlɛ maa bɛnyia ewulenzane mɔɔ le kɛ avinliwule la.\n“Fa wɔ ahonle muala, wɔ ɛkɛla muala, nee wɔ adwenle muala kulo [Gyihova] wɔ Nyamenle ne.”—Mateyu 22:37\nSaa ɛdua subane ɛtane zo ɛsɛkye nwonane mɔɔ Nyamenle ɛva ɛmaa wɔ la a asoo ɛnee ɛkulo Nyamenle na ɛdi ye eni?\nGyihova Nyamenle ɛlua ye Edwɛkɛ, Baebolo ne azo ɛmaa yɛnwu kɛ ɔwɔ kɛ yɛnyia yɛ ngoane, yɛ sonlabaka yɛɛ ninyɛne mɔɔ wɔ nu la anwo adwenle kpalɛ. Ɔ Ra, Gyisɛse hwenle adwenle hɔle ɛhye azo wɔ mekɛ mɔɔ ɔhanle kɛ: “Fa wɔ ahonle muala, wɔ ɛkɛla muala, nee wɔ adwenle muala kulo [Gyihova] wɔ Nyamenle ne” la. (Mateyu 22:37) Ɔda ali kɛ, Nyamenle kulo kɛ yɛnea yɛ ngoane nee yɛ nwonane ne boɛ na yɛdi bɛ eni. Saa yɛsukoa Gyihova nee ye ɛwɔkɛ ne mɔ anwo debie a, ɔmaa yɛkulo ye na yɛbu debie biala mɔɔ yeyɛ yemaa yɛ la kɛ ɔsonle bolɛ. Ɛhye ka yɛ maa yɛtwe yɛ nwo yɛfi debie biala mɔɔ bagua yɛ sonlabaka ne anwo evinli la anwo.\nJayavanth, mɔɔ le dɔketa wɔ India la, nlonle sigalɛte ɛvolɛ 38. Ɔhanle kɛ: “Menwunle esiane mɔɔ wɔ sigalɛtenlonlɛ nu la wɔ ayileyɛlɛ mbuluku nu. Ɛnee meze kɛ ɔle ɛtane, na mendule me wuleravolɛma folɛ kɛ bɛgyakyi ye ɛnlonlɛ. Noko ɔnva nwo kɛ membɔle mɔdenle fane nnu anzɛɛ nsia la, meangola ye gyakyi.” Duzu a boale ye manle ɔgyakyile ye bɔkɔɔ a? Ɔse: “Baebolo ɛzukoalɛ a manle mengyakyile sigalɛtenlonlɛ a. Gyihova mɔɔ ɛnee mekulo kɛ mesɔ ɔ nye la manle mengyakyile ye ɛkɛ ne ala.”\nSIGALƐTENLONLƐ BODA AWIE MƆ\nSigalɛte mɔɔ bɛno bɛkpunla nee sigalɛte mɔɔ ɛlɛkpu esike la boda. Esike zɛhae mɔɔ bɛtwe bɛkɔ bɛ nu la kola maa bɛnyia kansa nee ewule gyɛne, na ɛvolɛ biala ɔku menli 600,000 mɔɔ bɛnno bie, mɔɔ nuhua dɔɔnwo le mraalɛ nee ngakula la. WHO amaneɛbɔlɛ bie bɔ kɔkɔ kɛ: “Awie biala ɛnlɛ banebɔlɛ wɔ sigalɛte mɔɔ bɛno bɛkpunla ye la anwo.”\n“Kulo ɛ gɔnwo kɛ ɛdawɔ ɛ nwo la.”—Mateyu 22:39\nSaa awie no sigalɛte kpunla ɔ gɔnwo nee ye abusua a asoo ɛnee ɔkulo bɛ edwɛkɛ ɔ?\nGyisɛse hanle kɛ agɔnwolɛ nwo ɛlɔlɛ—yɛ abusua, agɔnwolɛma, yɛɛ menli gyɛne mɔɔ nee yɛ wɔ la—a le debie mɔɔ li Nyamenle nwo ɛlɔlɛ nzi a. Ɔhanle kɛ: “Kulo ɛ gɔnwo kɛ ɛdawɔ ɛ nwo la.” (Mateyu 22:39) Saa yɛyɛ debie mɔɔ boda menli mɔɔ bikye yɛ la a, ɛnee yɛnlɛ agɔnwolɛ nwo ɛlɔlɛ. Ɛlɔlɛ kpalɛ ka yɛ maa yɛtie Baebolo folɛdulɛ ne mɔɔ se: “Awie biala mmadwenle ɔ ngome ye boɛyɛlɛ nwo. Bɛdwenle bɛ gɔnwo mɔ ɛdeɛ nwo” la.—1 Kɔlentema 10:24.\nArmen, mɔɔ wɔ Armenia la ka kɛ: “Kɛmɔ ɛnee ɔboda me abusua ne la ati, bɛbodole me kɛ mengyakyi sigalɛtenlonlɛ. Noko ɛnee mengulo kɛ medie meto nu kɛ ɔboda bɛ.” Ɔhilele mɔɔ manle ɔhakyile ye adwenle la anu kɛ: “Baebolo ne anwo ndelebɛbo nee Gyihova anwo ɛlɔlɛ boale me manle mengyakyile sigalɛtenlonlɛ na menliele mendole nu kɛ tɛ me ngomekye a ɔbaboda me a na ɔbaboda menli mɔɔ bikye me la.”\nSIGALƐTENLONLƐ BAVI ƐKƐ BƆKƆƆ!\nBaebolo ne anwo ndelebɛbo boale Olaf, Jayavanth, nee Armen manle bɛgyakyile subane ɛtane mɔɔ ɛnee ɔlɛboda bɛ nee awie mɔ la. Tɛ esiane mɔɔ wɔ sigalɛtenlonlɛ nu mɔɔ bɛze la a manle bɛgyakyile a, na Gyihova mɔɔ bɛnyianle ɔ nwo ɛlɔlɛ na bɛkulo kɛ bɛsɔ ɔ nye la a manle bɛyɛle zɔ a. Bɛzi kɛzi ɛlɔlɛ nwo hyia la azo wɔ 1 Dwɔn 5:3, mɔɔ ka kɛ: “Saa yɛdi Nyamenle mɛla ne mɔ azo a ɛnee yɛkulo Nyamenle, yɛɛ ye mɛla ne mɔ noko ɛnyɛ ɛnlomboɛ mɔɔ bu sonla kɔme a.” Nɔhalɛ nu, ɔnla aze kɛ yɛbava Baebolo ngyinlazo yɛabɔ yɛ ɛbɛla dahuu, noko saa Nyamenle nwo ɛlɔlɛ kpole ka awie a, tieyɛ ɛnle adesoa ɛmmaa ye.\nGyihova Nyamenle ɛlɛdua ewiade amuala ngilehilelɛ gyima ne azo yeaboa menli mgbe dɔɔnwo kɛkala yeamaa bɛahwe bɛ nwo bɛavi akɛlɛ mɔɔ bɛyɛ bɛmaa sigalɛte la anwo. (1 Temɔte 2:3, 4) Ɔnrɛhyɛ, Gyihova balua ye Belemgbunlililɛ ne—anwuma tumililɛ bie mɔɔ wɔ ɔ Ra, Gyisɛse Kelaese abo la azo—aye anyebolo gualilɛ ngyehyɛleɛ mɔɔ ɛmaa menli dɔɔnwo ɛyɛ akɛlɛ ɛmaa sigalɛte la avi ɛkɛ. Ɔbaye sigalɛte ewulenzane ne yeavi ɛkɛ bɔkɔɔ na yeamaa alesama mɔɔ yɛ tieyɛ la ali munli wɔ nwonane nee adwenle nu.—Ayezaya 33:24; Yekile 19:11, 15.\nSaa ɛlɛbɔ mɔdenle kɛ ɛgyakyi sigalɛtenlonlɛ a, mmamaa wɔ abɛ nu bu. Saa ɛnyia Gyihova anwo ɛlɔlɛ na ɛnwu kɛzi ɔbu sigalɛtenlonlɛ la a, ɛdawɔ noko ɛbahola wɔagyakyi. Gyihova Alasevolɛ bava anyelielɛ ahile wɔ ninyɛne kpalɛ bie mɔ na bɛaboa wɔ bɛamaa wɔanwu Baebolo ngyinlazo na wɔava wɔabɔ wɔ ɛbɛla. Nyia anwodozo kɛ ɛkpondɛ kɛ Gyihova boa wɔ na ɛgyakyi sigalɛtenlonlɛ mɔɔ ɛha ɛ nwo la a, ɔbamaa wɔanyia tumi nee anwosesebɛ mɔɔ ɛhyia la.—Felepaema 4:13.\n^ ɛden. 3 Yɛlɛka sigalɛte, cigar, abua anzɛɛ esike biala mɔɔ bɛtwe bɛkɔ bɛ nu la anwo edwɛkɛ ɛdeɛ, noko ngyinlazo ne fane tɛba mɔɔ bɛdi, asɛla mɔɔ bɛgua, sigalɛte mɔɔ bɛno wɔ milahyinli nu mɔɔ nicotine wɔ nu yɛɛ ninyɛne gyɛne nwo.\nFa nwa awie Fa nwa awie Kɛzi Nyamenle Bu Sigalɛtenlonlɛ Ɛ?


Azuyilɛ Kpole Ne | Baebolo Nu Edwɛkɛ\nMENLI mɔɔ ɛnle ɛlɛne ne anu la hɔle zolɛ bɔle bɛ ɛbɛla kɛmɔ ɛnee ɔde ala la. Bɛanlie bɛanli kɛ Azuyilɛ ne bara. Ɔbayɛ kɛ bɛzelele kpole bɛdɛlale alumua ne. Noko yeangyɛ biala bɛgyakyile ɛzelekɛ ne.\nArɛlevilɛ nu ala ezule ne bɔle ɔ bo kɛ ɔtɔ. Ɔvi anwuma ɔwolale kɛ asɛɛ bɛlɛwola nzule bɛavi bokiti nu la. Nowa edwɛkɛ ne ɛyɛ nɔhalɛ! Noko ɛnee yeha amozi somaa kɛ awie bieko kɛhɔ ɛlɛne ne anu. Ɛnee Gyihova ɛdo anlenkɛ ne anu kyengyekyengye.\nYeangyɛ biala azule ne vale azɛlɛ ne azo amuala. Nzule ne yɛle azɛlɛ ne anye faanwo kɛ azule mgbole la. Ɔzuhunle mbaka ɔguale na ɔhundole awolɛ mgbole, na ɔyɛle dede dɔɔnwo. Menli ne zulole. Bɛfofole awoka ndendenle. Oo, nea kɛ bɛ kunlu a anrɛɛ bɛdiele Nowa na bɛhɔle ɛlɛne ne anu wɔ mekɛ mɔɔ ɛnee bɛtɛtole anlenkɛ ne anu la ɛ! Noko ɛnee yeha amozi somaa.\nAzule ne hɔle zolɛ yile hɔle anwuma. Ezule dɔle vile anwuma nɔɔzo nee ewiazo kenle 40. Ɔvole awoka ne mɔ azo, na akee ɔhedale awoka ndendenle ne mɔ bɔbɔ azo. Yemɔti kɛmɔ ɛnee Nyamenle ɛha la, menli nee nane mɔɔ ɛnle ɛlɛne ne anu la kɔsɔɔti wule. Noko awie biala mɔɔ wɔ nuhua la nyianle ngoane.\nNowa nee ɔ mra mrenya ne mɔ yɛle gyima kpalɛ kɛ bɛbobɔle ɛlɛne ne la. Nzule ne manle ɛlɛne ne zo, na ɔtulule nzule ne anye. Na kenle ko, mɔɔ ɛnee ezule ne ɛgyakyi ɛdɔlɛ la, sɛnzɛne ne bɔle ɔ bo kɛ ɔfi. Nea kɛnlɛma mɔɔ ɛnee ɔde a! Ɛnee azule faanwo ko ala a la ɛkɛ a. Na debie ko pɛ mɔɔ ɛnee bɛnwu ye la a le ɛlɛne ne mɔɔ ɛtulu ɔ nye la.\nKakanyinlima ne mɔ ɛnle ɛkɛ bieko. Bɛnle ɛkɛ bieko na bɛasisi menli. Bɛ muala bɛwu, bɛ nee bɛ nli mɔ yɛɛ ɛtanevolɛma mɔɔ ɛha la. Na duzu a dole bɛ ze mɔ a?\nKakanyinlima ne mɔ bɛ ze mɔ ɛnle menli kɛ yɛdayɛ la. Bɛle anwumabɔvolɛma mɔɔ rale azɛlɛ ye azo radɛnlanle aze kɛ menli a. Yemɔti mekɛ mɔɔ Azuyilɛ ne rale la, bɛanwu kɛ menli mɔɔ ɛha la. Bɛanva bɛ sonla nwonane ne bɛanli gyima bieko, na bɛziale bɛhɔle anwuma kɛ anwumabɔvolɛma. Noko bɛammaa bɛ adenle bɛammaa bɛamboka Nyamenle anwumabɔvolɛ abusua ne anwo bieko. Ɔti bɛrayɛle Seetan anwumabɔvolɛma. Wɔ Baebolo ne anu bɛfɛlɛ bɛ sunsum evinli.\nAkee Nyamenle manle anwoma bie dule, na azule ne bɔle ɔ bo kɛ ɔsesa. Wɔ siane nnu anzi ɛlɛne ne ranwenle boka bie azo. Mekɛ dɔɔnwo zenle hɔle, na ɛnee akee menli mɔɔ wɔ ɛlɛne ne anu la kola nea alie nwo na bɛnwu awoka ne mɔ ati zo. Nzule ne hɔle zolɛ hwenle.\nAkee Nowa zoanle kɔkɔsɛlɛ manle ɔvile ɛlɛne ne anu ɔvindele. Ɔtu ɔkɔ a, ɔngyɛ ɛnee yezia yera, ɔluakɛ ɛnee ɔnyia ɛleka kpalɛ ɔndɛnla. Ɔhɔle zolɛ ɔyɛle ɛhye na mekɛ ko biala ɔziale ɔrale, na ɛnee ɔbatɛnla ɛlɛne ne azo.\nƐnee Nowa kpondɛ kɛ ɔnwu kɛ nzule ne ɛwie sesa bɔkɔɔ wɔ azɛlɛ ne azo, yemɔti ɔzoanle abubule ɔdaye noko ɔvile ɛlɛne ne anu. Abubule ne noko ziale rale ɔluakɛ yeanyia ɛleka yeandɛnla. Nowa zoanle ye mɔɔ tɔ zolɛ nwiɔ la, na ɔvale ɔlivi nya ɔ nloa anu ɔrale. Yemɔti Nowa nwunle kɛ nzule ne ɛsesa. Nowa zoanle abubule ne mɔɔ tɔ zolɛ nsa la, na awieleɛ kolaa ne ɔnyianle azɛlɛ resee zo ɔdɛnlanle.\nAkee Nyamenle dendɛle hilele Nowa. Ɔse: ‘Ɛvi ɛlɛne ne anu dwu aze. Ɛ nee wɔ abusua ne amuala yɛɛ nane ne mɔ mɔɔ boka wɔ la.’ Bɛdɛnlanle ɛlɛne ne anu mɔɔ bo ɛvolɛ ko. Yemɔti yɛkola yɛnwu kɛ bɛ nye zile liele kɛ bɛvi ɛlɛne ne anu bɛvinde mɔɔ bɛlɛ ngoane a!\nMɔlebɛbo 7:10-24; 8:1-17; 1 Pita 3:19, 20.\nNowa—“Ɔ Nee Nyamenle Bɛ Avinli Ande Ɛlɛ”\nNgyegyelɛ boni a Nowa nee ɔ ye yiale wɔ bɛ mra ne mɔ ɛtetelɛ nu a? Kɛzi bɛlale diedi ali wɔ ɛlɛne ne ɛbobɔlɛ nu ɛ?


Zɛkalaya 6 | Yintanɛte Zo Baebolo | Ewiade Fofolɛ Ngilebɛbo\nGyɛnɛsese Ɛzɛdɔso Lɛvitikɔso Nɔmbɛse Ditilɔnomi Dwɔhyua Ndɛnebuavolɛma Wulutu 1 Samoɛle 2 Samoɛle 1 Arelemgbunli 2 Arelemgbunli 1 Edwɛkɛsisilɛ 2 Edwɛkɛsisilɛ Ɛzela Nihɛmaya Ɛseta Dwobu Edwɛne Mrɛlɛbulɛ Nolobɔvo Sɔlɔmɔn Edwɛne Ayezaya Gyɛlɛmaya Awolɛyelɛ Yizikeɛle Daneɛle Hozia Dwowɛle Emɔso Obadaya Dwona Maeka Nahum Habakɛke Zɛfanaya Hagae Zɛkalaya Malakae Mateyu Maake Luku Dwɔn Gyima ne Wulomuma 1 Kɔlentema 2 Kɔlentema Galeehyeama Ɛfɛsɛsema Felepaema Kɔlɔsaema 1 Tɛsalonaekama 2 Tɛsalonaekama 1 Timote 2 Timote Taetɛse Faelimɔn Hibuluma Gyemise 1 Pita 2 Pita 1 Dwɔn 2 Dwɔn 3 Dwɔn Dwuudu Yekile 1 2 3 4 5 6 7 8 9 10 11 12 13 14\nƐnyelɛzodeɛnwunlɛ 8: Ehwili nna (1-8)\nƐfifilɛ bayɛ belemgbunli nee ɛsɔfo (9-15)\n6 Akee memaanle me nye zo bieko na menwunle ehwili nna kɛ bɛvi awoka nwiɔ avinli bɛlɛba, na awoka ne mɔ le kɔbele awoka. 2 Ehwili ne mɔɔ limoa la mgbɔnwɔ ne mɔ le ngɔkɔlɛ, na ehwili ne mɔɔ tɔ zo nwiɔ la mgbɔnwɔ ne mɔ le bile bile.+ 3 Ehwili ne mɔɔ tɔ zo nsa la mgbɔnwɔ ne mɔ le fufule fufule yɛɛ mɔɔ tɔ zo nna la mgbɔnwɔ ne mɔ le ndetandeta yɛɛ alualu.+ 4 Membizale anwumabɔvolɛ ne mɔɔ ɛnee ɔ nee me ɛlɛtendɛ la kɛ: “Me menle, na ɛhye mɔ noko ɛ?” 5 Anwumabɔvolɛ ne buale me kɛ: “Ɛhye mɔ a le anwuma sunsum nna ne+ mɔɔ bɛragyinlanle azɛlɛ ye kɔsɔɔti Awulae ne anyunlu na bɛlɛkɔ la.+ 6 Mɔɔ* ye mgbɔnwɔ ne mɔ le bile bile la ɛlɛkɔ sɔlɔ azɛlɛ ne azo;+ mgbɔnwɔ fufule ne mɔ ɛlɛkɔ nyevile ne anzi lɔ; yɛɛ mɔɔ bɛ nwo le ndetandeta la ɛlɛkɔ nyiakɛ azɛlɛ ne azo. 7 Na ɛnee mɔɔ bɛ nwo le alualu la anye ɛbolo kɛ bɛkakpɔsa azɛlɛ ne azo.” Na ɔhanle kɛ: “Bɛhɔ, bɛhɔkpɔsa azɛlɛ ne azo.” Na bɛbɔle ɔ bo kɛ bɛkpɔsa azɛlɛ ne azo. 8 Akee ɔdeanle nu na ɔzele me kɛ: “Nea, bɛdabɛ mɔɔ bɛlɛkɔ sɔlɔ azɛlɛ ne azo la ɛmaa Gyihova sunsum ne ɛlie ɔ menle wɔ sɔlɔ azɛlɛ ne azo.” 9 Gyihova edwɛkɛ ne rale me ɛkɛ ne bieko kɛ: 10 “Die mɔɔ Hɛledae, Tobaegya yɛɛ Gyedeeya nee ye vi menli mɔɔ wɔ akɛlɛzonlenlɛ nu ɛkɛ ne rale la; na kenle zɔhane, ɛ nee menli ɛhye mɔ mɔɔ bɛvi Babelɔn bɛra la ɛhɔ Zɛfanaya ara Dwosaya sua nu. 11 Fa dwɛtɛ fufule nee nvutuke yɛ belemgbunli kyɛlɛ* na fa soa Gyɛhozadake ara Dwɔhyua+ mɔɔ ɔle ɛsɔfo kpanyinli la. 12 Na ka kile ye kɛ,“‘Mɔɔ ɛlɔne Gyihova ɛha la ɛne: “Nrenyia ne mɔɔ bɛfɛlɛ ye Ɛfifilɛ+ la ɛne. Ɔbafifi wɔ ɛleka mɔɔ ɔwɔ la, na yeazi Gyihova ɛzonlenlɛsua ne.+ 13 Yemɔ a ɔbazi Gyihova ɛzonlenlɛsua ne a, na yemɔ a anyunlunyia* ne bayɛ ye ɛdeɛ a. Ɔbadɛnla ye belemgbunli ebia zo yeali tumi, na eza ɔbayɛ ɛsɔfo wɔ ye belemgbunli ebia ne azo,+ na anzodwolɛ badɛnla bɛ mu nwiɔ bɛ avinli.* 14 Na belemgbunli kyɛlɛ ne* bayɛ ngakyedeɛ* wɔ Gyihova ɛzonlenlɛsua ne anu yeamaa Hilɛm, Tobaegya, Gyedeeya+ yɛɛ Zɛfanaya ara Hɛn. 15 Na bɛdabɛ mɔɔ bɛwɔ moamoa la bara na bɛazɔ nu bɛazi Gyihova ɛzonlenlɛsua ne.” Na bɛbanwu kɛ ɛlɔne Gyihova a zoanle me bɛ nwo ɛkɛ a. Saa bɛtie Gyihova bɛ Nyamenle ne ane a, ɛhye mɔ amuala bazi.’”\n^ Ɛhye kile, ehwili ne mɔɔ.\n^ Anzɛɛ “belemgbunli kyɛlɛ kpole bie.”\n^ Anzɛɛ “enililɛ.”\n^ Ɛhye kile, ye gyima kɛ tumivolɛ nee ɛsɔfo avinli.\n^ Anzɛɛ “ngakyelɛ.”


Photo-Drama: Diedi Nwo Sini Mɔɔ Ɛnyia Ɛvolɛ 100 | Debiezukoalɛ\nƐzinzalɛ Arane—Debiezukoalɛ Ɛdeɛ | February 2014\nKENGA YE WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bislama Bulgarian Cambodian Catalan Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Drehu Dutch Efik English Estonian Ewe Finnish French Ga Georgian German Giliki Greenlandic Guarani Gujarati Gun Haitian Creole Hibulu Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Myanmar Ndebele Ndonga Nepali Ngabere Norwegian Nyaneka Nzema Oromo Otetela Pangasinan Papiamento (Aruba) Persian Polish Portuguese (Brazil) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tajiki Tamil Tatar Telugu Thai Tigrinya Totonac Tshiluba Tsonga Turkish Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wolaita Xhosa Yoruba Zapotec (Isthmus) Zulu\nDiedi Nwo Sini Mɔɔ Ɛnyia Ɛvolɛ 100\n“Ɔzɔho Adiema Russell ɔtɛla Adiema Russell mumua ne!”—Nrenya bie mɔɔ nleanle “Photo-Drama” ne bie wɔ 1914 la edwɛkɛ ɛne.\nBƐLUMUALE bɛyele “Photo-Drama of Creation” sini ne mɔɔ bɛyɛle kɛ bɛfa bɛaboa menli bɛamaa bɛalie Baebolo ne bɛali kɛ ɔle Nyamenle Edwɛkɛ la, ye ɛvolɛ 100 ɛne. Wɔ zɔhane mekɛ ne, ɛnee ngakyihakyililɛ, tendɛtia ɛsesebɛ, nee adwenle nu keseeyɛlɛ ɛzɛkye menli dɔɔnwo diedi, noko “Photo-Drama” ne bɔle ye nolo kɛ Gyihova a le Bɔvolɛ ne a.\nCharles T. Russell mɔɔ ɛnee li Baebolo Sukoavoma ne ati la, kpondɛle ndenle kpalɛ mɔɔ bɛdua zo a menli dɔɔnwo bade Baebolo ne anu nɔhalɛ ne la. Ɛnee Baebolo Sukoavoma ne ɛva mbuluku ɛli gyima ɛvolɛ mɔɔ bo 30. Kɛkala bɛnyia debie fofolɛ mɔɔ bɛbava bɛali gyima: sini mɔɔ nuhua nvoninli ne mɔ keha bɛ nwo.\nEDWƐKPA MƆƆ BƐDUA NVONINLI ZO BƐBƆ YE NOLO\nBɛbɔle ɔ bo bɛyɛle sini mɔɔ ɛdendɛlɛ ɛmboka nwo la wɔ ɛvolɛ 1890 ne mɔ anu. Wɔ ɛvolɛ 1903 ne anu, yɛɛ bɛyele asɔne nu sini wɔ New York City asɔne bie anu a. Yemɔti, mekɛ mɔɔ Russell vale akɛnrasesebɛ bɔle “Photo-Drama” ne ɛyɛlɛ bo wɔ 1912 la, ɛnee bɔ zo mɔɔ menli mɔɔ yɛ sini la ɛbɔ sini mɔɔ nuhua menli keha bɛ nwo la ɛyɛlɛ bo a. Ɔnwunle kɛ adenle ɛhye mɔɔ bɛdua zo bɛdi adwelie la bamaa menli mɔɔ ɛnrɛhola Baebolo ne anu nɔhalɛ ne kenga wɔ mbuluku nu la ade.\nBɛfa dɔnehwele mɔtwɛ a bɛyɛ “Photo-Drama” ne mɔɔ bɛhyɛ nuhua nna la a. Baebolo nu ɛdendɛlɛ nzinrenzinra 96 mɔɔ awie mɔɔ bɛze ɔ ne kpalɛ wɔ zɔhane mekɛ ne la ɛmaa bɛhye bɛgua apawa zo la a wɔ nu a. Ɛnee edwɛne mɔɔ ɔyɛ fɛ kpalɛ la boka nvoninli ne mɔ anwo. Menli mɔɔ ze ye ɛyelɛ nye zo kpalɛ la bɔle ɛdendɛlɛ ne nee edwɛne ne wɔ gramafuu zo na bɛyele nvoninli ne mɔ mɔɔ bɛva kɔla bɛyɛ la bɛhilele. Baebolo nu adawu mɔɔ menli dɔɔnwo ze la yɛɛ bɛta bɛye a.\n“Ɔvi mekɛ mɔɔ bɛbɔle nwɔlɔra ɔkɔdwu mekɛ mɔɔ Kelaese Ɛvolɛ Apenle Ko Tumililɛ ne bara ye awieleɛ wɔ anyunlunyia nu la anwo nvoninli a wɔ nu a.”—F. Stuart Barnes, ɛnee yeli ɛvolɛ 14 wɔ 1914\nYɛnyianle sini ne anwo ninyɛne dɔɔnwo yɛvile gualilɛma mɔɔ bɛyɛ sini nwo ninyɛne la ɛkɛ. Ɛnee nvoninliyɛvoma mɔɔ bɛze gyima kpalɛ mɔɔ bɛwɔ Philadelphia, New York, Paris, nee London la ɛyɛ sini ne anwo nvoninli dɔɔnwo ɛmaa yɛ. Mediema mɔɔ bɛwɔ ɛleka mɔɔ bɛyɛ nvoninli nwo gyima wɔ Bɛtɛle la yɛle dɔɔnwo, na saa bie bubu a bɛyɛ bie bɛsie ɔ bo zo. Yɛdɔle nvoninli ne mɔ bie, noko Bɛtɛle abusua ne anu amra bie mɔ yɛle bɛ nwo kɛ Ebileham, Ayezeke, yɛɛ anwumabɔvolɛ ne mɔɔ zile Ebileham adenle mɔɔ yeammaa yeanva ɔ ra ne yeambɔ afɔle la wɔ Yonkers, New York bɛmanle bɛhyele bɛ nvoninli.—Mɔl. 22:9-12.\nƐnee ɔhyia gyima ɛsesebɛ nee mediema dɔɔnwo moalɛ na bɛahola bɛaye “Photo Drama of Creation” ne bahile\nAdiema bie mɔɔ ɛnee boka Adiema Russell anwo la hanle hilele adwelie kɛlɛvoma kɛ ɛhye bamaa “menli dɔɔnwo anye alie Ngɛlɛlera ne anwo adɛla debie biala mɔɔ [bɛyɛ] kɛ bɛfa bɛadɛlɛ asɔne edwɛkɛ nu la.” Asoo ɛsɔfo ne mɔ anye bɛalie deɛ ɛhye mɔɔ bɛyɛ kɛ bɛdua zo bɛamaa menli mɔɔ sunsum nu ɛhɔne ɛlɛku bɛ aleɛ la anwo ɔ? Keleseɛnemaanle ne anu mgbanyima dendɛle tiale “Photo-Drama” ne, bie mɔ bɔbɔ luale mɛlɛbɛla nee anyetele adenle zo zile ye ɛnleanlɛ adenle. Wɔ ɛleka bie, ɛzonlenlɛ nu mgbanyima bie mɔ bɔle adwenle bɛmanle bɛnluanle laete ne.\nMenli mɔɔ die nyɛvolɛ mɔɔ vi asafo ngakyile mɔɔ wɔ ɛkɛ anu la vale Brohyua mɔɔ “Photo-Drama” ne anwo Nvoninli wɔ nu la manle menli dɔɔnwo ne mɔɔ rale la\nBɛvale baagye mɔɔ bɛhɛlɛ “Pax” wɔ zo na Gyisɛse ngakula nu nvoninli la zo la bɛmanle bɛ. Baagye ne hakyele ahenle mɔɔ ɔbɔ la kɛ ɔle “anzondwolɛ ralɛ”\nNoko akee, menli dɔɔnwo yile nwɔhoalilɛ ɛleka ne mɔ kɛ bɛnea “Photo-Drama” ne mɔɔ bɛndua nwolɛ ɛhwee la. Wɔ United States, ɛnee bɛnea “Photo-Drama” ne wɔ azuamgbole 80 azo kenle ko biala. Ɔzinle bie mɔ anwo kɛ bɛlɛnea bɛ ‘sini mɔɔ nuhua menli tendɛ’ mɔɔ lumua la. Ɔlua nvoninli mɔɔ pɛ nu ndɛndɛ la azo, bɛnwunle akɔlɛ ralɛ mɔɔ ɛlɛfa ɔ nloa afiti kolonvia ne mɔɔ ɔvea nu nee felawɔse mɔɔ ɛlɛkpakye la. Mɔɔ ɛnee abɔdeɛ nwo nrɛlɛbɛvolɛma ɛha la zile Gyihova nrɛlɛbɛ kpole ne dawua. Kɛmɔ yɛhanle ye wɔ mɔlebɛbo ne la, mekɛ mɔɔ nrenya bie nwunle kɛ Adiema Russell ɛlɛkilehile “Photo-Drama” ne anu la, ɔhanle kɛ tendɛvolɛ ne zɔho ‘Adiema Russell tɛla Adiema Russell mumua ne!’\nDEBIE TITILE MƆƆ BƐDUA ZO BƐSUKOA BAEBOLO\nBɛlumuale bɛyɛle “Photo-Drama” ne wɔ January 11, 1914, wɔ New York City nwɔhoalilɛleka kɛnlɛma bie mɔɔ ɛnee le International Bible Students Association ne ɛdeɛ na bɛdabɛ a bɛyɛ gyima wɔ ɛkɛ la\nBuluku nee sini nwo tetedwɛkɛ kɛlɛvolɛ Tim Dirks hanle ye wɔ “Photo-Drama” ne anwo kɛ, “ɔle sini mɔɔ ɛlie duma mɔɔ lumua mɔɔ nuhua ɛdendɛlɛ ne (edwɛkɛ mɔɔ bɛhye), nee nvoninli ne mɔ kɔ ko a.” Ɛnee bɛyɛ sini ɛhye mɔ bie ɛdeɛ, noko bɛnle kɛ “Photo-Drama” ne la, titile mɔɔ fane Baebolo nu edwɛkɛ nwo la. Yɛɛ bie ɛnle ɛkɛ mɔɔ menli dɔɔnwo nleanle ye kɛ ɛhye mɔɔ menli kɛyɛ mgbe ngɔnla nleanle ye wɔ America Sɔlɔ, Europe, Australia, nee New Zealand wɔ ɛvolɛ ne mɔɔ lumua la anu la!\nBɛlumuale bɛyele “Photo-Drama” ne wɔ January 11, 1914, wɔ New York City. Siane nsuu anzi yɛɛ esiane kpole ne mɔɔ nzinlii bɛvɛlɛle ye Ewiade Konle I la zile a. Noko menli dɔɔnwo hɔle zo boɔboale bɛ nloa nleanle “Photo-Drama” ne bɛvale nyilalɛ mɔɔ Belemgbunlililɛ ne bava ara anwo nvoninli ngɛnlɛma ne bɛkyekyele bɛ rɛle. Nɔhalɛ, wɔ ɛvolɛ 1914 ne anu, ɛnee “Photo-Drama” ne yɛ azibɛnwo kpalɛ.\nMediema ekpunli ekpunli vale “Photo-Drama” ne 20 lile gyima wɔ America Sɔlɔ amuala\nBɛyeyɛ Kelaese—Anyunlunyia Belemgbunli Ne!\nBɛmaa Yɛli Fɛlɛko Wɔ Boaneralɛ Ne Atɔfolɛlielɛ Ne Anwo!\nZalefate Kunlavolɛ Raalɛ Ne Nyianle Ye Diedi Ne Anwo Ahatualɛ\nGyihova—Yɛ Maavolɛ Nee Wowavolɛ\nGyihova—Yɛ Gɔnwo Kpalɛ\n‘Nwu Kɛ Gyihova Kɛnlɛma Si De La’\nYƐ TETEDWƐKƐ Diedi Nwo Sini Mɔɔ Ɛnyia Ɛvolɛ 100\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE—DEBIEZUKOALƐ ƐDEƐ February 2014\nƐZINZALƐ ARANE—DEBIEZUKOALƐ ƐDEƐ February 2014\nKɛzi Bɛlimoale Bɛluale Belemgbunlililɛ Ma Ne Wɔ Portugal La\nBagua Nu Ɛdendɛlɛ Maanle Edwɛkpa Ne Dɛlɛle Wɔ Ireland\n“Mekɛ Boni A Yɛbahɔ Nyianu Bieko A?”\n“Yɛlale Mɔdenlebɔlɛ Nee Ɛlɔlɛ Ali Yɛdɛlale Mekɛ Biala”


Nyamenle Nyilalɛ—Ɔzonle Somaa | Ɛbɛlabɔlɛ Nu Edwɛkɛ\nKENGA YE WƆ Acholi Afrikaans Albanian Amharic Arabic Armenian Armenian (West) Aukan Aymara Batak (Toba) Bicol Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Chiyao Chol Cibemba Croatian Czech Danish Dutch Efik English Estonian Ewe Fijian Finnish French Ga Garifuna Georgian German Giliki Guarani Gun Haitian Creole Hibulu Hiligaynon Hiri Motu Hungarian Icelandic Igbo Iloko Indonesian Italian Japanese Kamba Kazakh Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korean Lamba Lhukonzo Lingala Lithuanian Luganda Luo Luvale Macedonian Malagasy Mam Mambwe-Lungu Maya Mazatec (Huautla) Mixe (North Central) Myanmar Nahuatl (Central) Nahuatl (Huasteca) Nahuatl (Northern Puebla) Ndebele (Zimbabwe) Ngabere Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Polish Quechua (Bolivia) Romanian Runyankore Russian Samoan Sango Saramaccan Sepedi Serbian (Cyrillic) Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tatar Thai Tigrinya Tlapanec Tojolabal Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Vietnamese Xhosa Yoruba Zapotec (Isthmus) Zulu\nMɔɔ Gyihova Ɛyɛ Ɛmaa Me La Zonle Somaa\nFélix Alarcón Anloa Edwɛkɛ\nMekɛ mɔɔ menyianle ɛvolɛ 17 la ɛnee mɔɔ medwenle nwo nee bodane mɔɔ gyi me nye zo la le kɛ mgbavolɛ dɔɔnwo ɛdeɛ ne ala la. Me nee me gɔnwo mɔ tu, yɛbia nzule na yɛbɔ bɔlo. Noko kenle ko nɔsolɛ bie me ɛbɛlabɔlɛ ne hakyile bɔkɔɔ. Moto dole me aze maanle menyɛle wuliravolɛ. Ɛhye zile la yebo ɛvolɛ kɛyɛ 30, na yemaa meha sua nu.\nMenyinle wɔ Alicante mɔɔ wɔ Spain aduduleɛ ɛnweazo la azo. Ɛnee koyɛlɛ ɛnle me abusua ne anu, yemɔti kɛ kakula la ɛnee mefinde a ɔkyɛ na meara sua nu. Ɛnee menli mɔɔ yɛ taye boɛ la gyima nu bikye yɛ sua ne. José María mɔɔ yɛ gyima wɔ ɛkɛ ne la rayɛle me gɔnwo. Ɔle awie mɔɔ te ɔ nyunlu na ɔdwenle me nwo a. Ɛnee mennyia ye zɔ wɔ me abusua ne anu. Saa mewɔ anwongyelelɛ nu a, ɔle kɛ me diema nrenyia la—agɔnwolɛ kpalɛ, ɔnva nwo kɛ ɔtɛla me ɛvolɛ 20 la.\nƐnee José María nee Gyihova Alasevolɛ ɛlɛsukoa Baebolo ne. Mekola meka kɛ ɛnee ɔ nye die Ngɛlɛlera ne anwo, na ɔta ɔka Baebolo nu nɔhalɛ ne bie ɔkile me. Mefi ɛbulɛ nu metie ye, noko ɛnee me nye ɛnlie mɔɔ ɔka la anwo fee. Kɛ kpavolɛ la, memaanle ninyɛne dɔɔnwo liele me mekɛ. Noko akee, ɛnee ɛhye bahakyi.\nESIANE MƆƆ HAKYILE ME ƐBƐLABƆLƐ LA\nMengulo kɛ mebaha esiane ɛhye anwo edwɛkɛ dɔɔnwo. Mɔɔ mebaha la a le kɛ menyɛle ngoaseade na meannea boɛ. Kenle ko demua, me ɛbɛlabɔlɛ hakyile bɔkɔɔ. Kɛ kpavolɛ mɔɔ melɛ anwosesebɛ la, arɛlevilɛ nu ala menyɛle wuliravolɛ na bɛdole me asopiti. Ɛnee ɔyɛ se kɛ mebalie tɛnlabelɛ ɛhye meado nu. Mengɔle zo membizale me nwo kɛ, ‘Nvasoɛ wɔ zo kɛ mebadɛnla aze ɔ?’\nJosé María rakpɔlale me, na ɔyɛle ngyehyɛleɛ ɔmaanle Gyihova Alasevolɛ mɔɔ wɔ ɛkɛ ne la rakpɔlale me wɔ asopiti ɛkɛ. Bɛ ɛkpɔlalɛ ne hanle me ahonle. Bɛyele me bɛvile ɛleka mɔɔ bɛlɛyɛ me ayile la, yeangyɛ yɛɛ membɔle ɔ bo kɛ mesukoa Baebolo ne a. Menwunle nɔhalɛ ne mɔɔ fane deɛmɔti menli nwu amaneɛ na bɛwu nee deɛmɔti Nyamenle maa ninyɛndane nwo adenle la. Eza menzukoale Nyamenle ɛwɔkɛ mɔɔ fane kenle bie anwo, mɔɔ alesama mɔɔ di munli la bayi azɛlɛ ne azo na awie biala ɛnrɛha ye ɛlɛ kɛ: “Me nwo ɛdo me.” (Ayezaya 33:24) Ɔle mekɛ mɔɔ limoa wɔ me ɛbɛlabɔlɛ nu mɔɔ menwunle anyelazo kɛnlɛma ɛhye a.\nMekɛ mɔɔ bɛyele me bɛvile asopiti la, menyianle anyuhɔlɛ ndɛndɛ wɔ me Baebolo ɛzukoalɛ nu. Ɔlua ehwili kpalɛ mɔɔ menyianle la ati, ɛnee mekola mekɔ Gyihova Alasevolɛ ne mɔ debiezukoalɛ ne bie na mebɔ edwɛkpa ne nolo. Bɛzɔnenle me wɔ November 5, 1988 wɔ debie mɔɔ bɛda nu bɛbia la anu wɔ mekɛ mɔɔ ɛnee meli ɛvolɛ 20 la. Gyihova Nyamenle ɛboa me ɛmaa menyia ɛbɛlabɔlɛ nwo adwenle kpalɛ. Noko duzu a mebahola meayɛ meahile nwolɛ anyezɔlɛ a?\nMELE WULIRAVOLƐ NOKO MENYIANLE ANYUHƆLƐ\nƐnee meze kpɔkɛ kɛ menrɛmaa me tɛnlabelɛ ne ɛnrɛzi me adenle kɛ mebayɛ mɔɔ mebahola biala wɔ Gyihova ɛzonlenlɛ nu. Ɛnee mekpondɛ kɛ menyia anyuhɔlɛ. (1 Temɔte 4:15) Mɔlebɛbo ne, ɛnee ɔnla aze ɔluakɛ me abusua ne anye ɛnlie me diedi fofolɛ ne anwo. Noko ɛnee melɛ me gɔnwo mɔ diedima, mɔɔ bɛle me sunsum nu mediema mrenyia nee mraalɛ. Mediema ne mɔ bafa me kɔ debiezukoalɛ nee daselɛlilɛ dahuu.\nNoko, mekɛ hɔle bie la, ɔlale ali kɛ mehyia awie mɔɔ banlea me kenle ko biala a. Mekɛ mɔɔ ɛnee mekpondɛ bie dedee la, menyianle asopiti bie mɔɔ bɛnea wuliravolɛma la wɔ Valencia. Ɔwɔ Alicante sɔlɔ na bɛ avinli bayɛ mayɛle 100 (km 160). Ɛkɛ ne rayɛle me sua nu bɔkɔɔ.\nMeha sua nu ɛdeɛ, noko mezi kpɔkɛ kɛ mebaha me diedi ne anwo edwɛkɛ meahile awie mɔ\nMeha sua nu ɛdeɛ, noko menzile pi kɛ mekɔ zo meazonle Gyihova. Menvale ezukoa mɔɔ bɛvale bɛmaanle me ɔluakɛ mele wuliravolɛ la ati nee moalɛ gyɛne mɔɔ menyianle la mendɔle kɔmpita na bɛhyehyɛle ye wɔ me ɛkpa ne foa ko. Eza mendɔle fonu. Nwonlomɔ biala, menli mɔɔ nea me la sɔ me kɔmpita nee me fonu ne sie zo. Mefa me kɛsa memiemia debie bie azo amaa meava kɔmpita ne meayɛ gyima. Eza melɛ baka bie mɔɔ mefa mesia me nloa anu. Baka ɛhye maa mekola mekɛlɛ debie na mefa mefɛlɛ awie wɔ me fonu ne azo.\nMefa me baka ne mebɔ nɔma wɔ me fonu ne azo\nKɛzi ninyɛne ɛhye mɔ ɛboa me ɛ? Mɔɔ limoa la, ɔmaa mekɔ jw.org wɛbsaete nee Ɛzinzalɛ Arane YINTANƐTE ZO MBULUKUZIELƐLEKA ne azo. Nea kɛzi ninyɛne ɛhye mɔ ɛboa me a! Mefa mekɛ dɔɔnwo mesukoa na meyɛ neɛnleanu wɔ mbuluku mɔɔ gyi Baebolo ne azo amaa meahɔ zo meazukoa Nyamenle nee ye subane ngɛnlɛma ne anwo debie. Mekɛ biala mɔɔ me nwo kɛyɛ me koonwu anzɛɛ me sa nu kɛdo la, menyia debie wɔ wɛbsaete ne azo mɔɔ maa me nye die a.\nEza me kɔmpita ne maa metie mɔɔ bɛyɛ ye wɔ asafo debiezukoalɛ bo la na mefa me nwo mewula nu. Mekola memaa mualɛ, meyɛ asɔne, memaa ɛdendɛlɛ na bɔbɔ mekenga Ɛzinzalɛ Arane magazine wɔ mekɛ mɔɔ bɛkɛva bɛkɛmaa me la. Mengola mengɔ debiezukoalɛ bo ɛdeɛ, noko mete nganeɛ kɛ meboka asafo ne anwo.\nFonu nee kɔmpita mɔɔ melɛ la maa mekola meyɛ daselɛlilɛ gyima ne bie. Nɔhalɛ nu, mengola menyɛ azua nu daselɛlilɛ kɛmɔ Gyihova Alasevolɛ ne mɔ yɛ la. Noko ɛhye ɛtɛsile me adenle. Medua ninyɛne ɛhye mɔ azo meka me diedi ne anwo edwɛkɛ mekile awie mɔ. Nɔhalɛ nu, me nye die kɛ mebava me fonu ne meali adwelie, ɔlua ɛhye ati mgbanyima ne mɔ se menyɛ daselɛlilɛ mɔɔ bɛyɛ ye fonu zo la anwo ngyehyɛleɛ. Ɛhye mɔ boa mediema mɔɔ bɛwɔ asafo ne anu mɔɔ bɛha sua nu la.\nMelɛyɛ Baebolo debiezukoalɛ\nNoko tɛ ninyɛne ɛhye mɔ a dahuu meyɛ a. Kenle ko biala, me gɔnwo mɔ bakpɔla me. Bɛ nee bɛ mbusuafoɔ nee bɛ gɔnwo mɔ mɔɔ bɛ nye die Baebolo ne anwo la a ba a. Fane dɔɔnwo ne ala, bɛmaa me nee bɛ di adwelie. Ɔyɛ a, mbusua bie mɔ bakpɔla me na yɛ muala yɛbɔ nu yɛyɛ abusua ɛzonlenlɛ. Saa ngakula tɛnla me ɛkpa ne azo na bɛka deɛmɔti bɛkulo Gyihova la bɛkile me a, ɔmaa me nye die kpalɛ.\nMe nee me gɔnwo mɔ ɛlɛyɛ nɔsolɛ abusua ɛzonlenlɛ\nMe nye die kɛ menli dɔɔnwo bakpɔla me la. Dahuu menli yi me sua nu ɛkɛ, agɔnwolɛma mɔɔ wɔ me kpalɛzo nee mɔɔ bɛvi moa la boka nwo. Ɛkola ɛnwu ye kɛ ɛlɔlɛ mɔɔ bɛda ye ali bɛkile me la si bɛdabɛ mɔɔ bɛlɛnea me la anwo. Meyɛ Gyihova mo dahuu kɛ yemaa meboka mediemayɛlɛ ɛhye mɔɔ yɛ nwanwane la anwo.\nMEGUA ZO METƐKO\nMekɛ biala mɔɔ bɛkɛbiza me ahye nee me akpɔkɛ nu la, meka ye sikalɛ kɛ, “Me nwo le kpalɛ na megua zo metɛko!” Nɔhalɛ, meze kɛ tɛ me ngome a melɛko konle ɛhye a. Kɛzi yɛ tɛnlabelɛ anzɛɛ yɛ ngyegyelɛ ne de biala la, Kilisienema kɔsɔɔti ɛlɛko “diedi nu konle kpalɛ ne.” (1 Temɔte 6:12) Duzu a ɛboa me ɛmaa meho wɔ ɛvolɛ dɔɔnwo ɛhye anu a? Mesɛlɛ Gyihova dahuu na meyɛ ye mo kɛ yemaa menyia bodane kpalɛ wɔ ɛbɛlabɔlɛ nu la. Mebɔ mɔdenle kɛ mebayɛ dɔɔnwo wɔ Nyamenle ɛzonlenlɛ nu, mefa me nye mesie kenle bie anyelazo ne azo.\nMeta medwenle ewiade fofolɛ ne nee kɛzi mebanriandi na meawuluwulu bieko la anwo. Ɔyɛ a, me nee me gɔnwo kpalɛ José María mɔɔ ɔ gyakɛ ɛyɛ wuliravolɛ la bɔ ngoayɛ kɛ me nee ye bazu ɛnriandilɛ tendenle. Mebiza ye kɛ, “Nwane a bali konim a?” Ɔbua kɛ, “Ɔngyia kɛ yɛbanwu mɔɔ bali konim la. Mɔɔ hyia la a le kɛ yɛbahɔ Paladaese na yɛazu ɛnriandilɛ ne.”\nƆnla aze ɔmmaa me kɛ mebagyinla me ewule ne anloa. Meze kɛ, kɛ kpavolɛ la, menyɛle ngoaseade na ɛhye ɛha me kpalɛ. Noko, meyɛ Gyihova mo kɛ yeamkpo me la. Yeyɛ dɔɔnwo yemaa me—sunsum nu abusua kpole, ngoane nu mɔɔ mede, anyelielɛ mɔɔ mefa meboa awie mɔ, nee kenle bie anyelazo mɔɔ yɛ anyelielɛ la. Saa mebaha kɛzi mete nganeɛ la sikalɛ a, anrɛɛ mebaha kɛ mɔɔ Gyihova ɛyɛ ɛmaa me la zonle somaa.\nGyihova Alasevolɛ Anwubielɛ Ngakyile Nwonane & Adwenle Nu Kpɔkɛdelɛ Anzodwolɛ & Anyelielɛ\nBaebolo ne ka kɛ Nyamenle kyi nzisi na ɔdwenle menli nwo. Kɛzi ɛhye bahola aboa ɛ?\nMualɛ ne gyi ɛ nwo zo titile.\nFa nwa awie Fa nwa awie Mɔɔ Gyihova Ɛyɛ Ɛmaa Me La Zonle Somaa


Mateyu 9 | Yintanɛte Zo Baebolo | Ewiade Fofolɛ Ngilebɛbo\nGyisɛse yɛ nrenyia bie mɔɔ ɛbubu la ayile (1-8)\nGyisɛse fɛlɛ Mateyu (9-13)\nƐhɔnehyelɛ nwo kpuya (14-17)\nGyeeyaelɛse ara raalɛ; raalɛ bie fa ɔ sa ka Gyisɛse tɛladeɛ ne (18-26)\nGyisɛse yɛ anyezinliravolɛma nee mumule ayile (27-34)\nMa ɛdelɛ gyima ne le kpole noko gyimayɛvoma ne le ekyi (35-38)\n9 Yemɔti ɔvole ɛlɛne ne anu, na ɔpɛle ɔhɔle ye sua zo. 2 Na nea! ɛnee bɛlɛfa nrenyia bie mɔɔ ɛbubu na ɔla ɛkpa zo la bɛarɛlɛ ye. Mɔɔ Gyisɛse nwunle bɛ diedi ne la, ɔzele nrenyia ne mɔɔ ɛbubu la kɛ: “Ka wɔ ahonle to azule nu, me ra! Bɛva wɔ ɛtane bɛhyɛ wɔ.” 3 Na mɛla kilehilevolɛma bie hanle ye bɛ nwo ɛkɛ ne kɛ: “Nrenyia ɛhye ɛlɛka munzule edwɛkɛ.” 4 Gyisɛse nwunle bɛ adwenle, yemɔti ɔhanle kɛ: “Duzu ati a bɛlɛdwenle ɛtane nwo wɔ bɛ ahonle nu ɛ? 5 Kɛ neazo la, boni a ɛnyɛ se a, kɛ ɛka kɛ, ‘Bɛva wɔ ɛtane bɛhyɛ wɔ,’ anzɛɛ ɛka kɛ, ‘Dwazo na tia’? 6 Noko, amaa bɛanwu kɛ sonla Ra ne lɛ tumi wɔ azɛlɛ ye azo kɛ ɔfa ɛtane ɔkyɛ la ati—” akee ɔzele nrenyia ne mɔɔ ɛbubu la kɛ: “Dwazo, fa wɔ ɛkpa ne na kɔ sua nu.” 7 Yemɔti ɔdwazole ɔhɔle sua nu. 8 Mekɛ mɔɔ menli dɔɔnwo ne nwunle ɛhye la, ɛzulolɛ hanle bɛ na bɛwulale Nyamenle mɔɔ yeva tumi zɛhae yemaa menli la anyunlunyia. 9 Akee Gyisɛse vi ɛkɛ ne na ɔkɔ la, ɔnwunle nrenyia bie mɔɔ bɛfɛlɛ ye Mateyu la kɛ ɔde ɛleka mɔɔ bɛtua adwule la, na ɔzele ye kɛ: “Bɛla badoa me.” Ɛkɛ ne ala, ɔdwazole na ɔdoale ye. 10 Nzinlii mɔɔ ɔlɛdi debie wɔ sua nu ɛkɛ ne la, nea! adwuledievolɛma nee ɛtanevolɛma dɔɔnwo rale na bɛ nee Gyisɛse nee ye ɛdoavolɛma ne lile debie. 11 Noko mɔɔ Falasiima ne nwunle ɛhye la, bɛbizale ye ɛdoavolɛma ne kɛ: “Duzu ati a bɛ kilehilevolɛ ne nee adwuledievolɛma nee ɛtanevolɛma di aleɛ a?” 12 Ɔdele bɛ edwɛkɛ ne la, ɔzele kɛ: “Menli mɔɔ te kpɔkɛ la ɛngyia ayileyɛvolɛ nwo, emomu menli mɔɔ ɛnde kpɔkɛ la a hyia bie a. 13 Akee bɛhɔ, na bɛhɔzukoa mɔɔ ɛhye kile la: ‘Mekulo anwunvɔnezelɛ, na tɛ afɔlebɔlɛ ɔ.’ Ɔluakɛ membale kɛ mebavɛlɛ ɛtanevolɛma na tɛ tenlenema ɔ.” 14 Akee Dwɔn ɛdoavolɛma ne rale ɔ nwo ɛkɛ ne na bɛbizale ye kɛ: “Duzu ati a yɛ nee Falasiima kye ɛhɔne na wɔ ɛdoavolɛma ne ɛngye ɛhɔne ɛ?” 15 Ɛhye maanle Gyisɛse zele bɛ kɛ: “Mekɛ ala mɔɔ atɔfolɛ nrenyia ne wɔ ɔ gɔnwo mɔ anwo ɛkɛ la, ɔngyia kɛ bɛdi nyane, ɔnle zɔ ɔ? Na mekɛ bara mɔɔ bɛbaye atɔfolɛ nrenyia ne bɛavi bɛ nwo ɛkɛ a, ɛnee akee yedwu mɔɔ bɛkye ɛhɔne a. 16 Awie biala ɛnva ɛdanlɛ fofolɛ ɛnda ɛdanlɛ dɛba nu, ɔluakɛ ɛdanlɛ fofolɛ ne bamaa dɛba ne ade na tokule ne ayɛ kpole. 17 Anzɛɛ menli ɛnva nwanye fofolɛ ɛngua nwanye nwoma kodoku dɛba nu. Saa bɛyɛ ye zɔ a, nwanye nwoma kodoku ne kpuke maa nwanye ne gua aze na nwanye nwoma kodoku ne sɛkye. Emomu, menli fa nwanye fofolɛ gua nwanye nwoma kodoku fofolɛ nu, na yeabɔ ɔ mu nwiɔ anwo bane.” 18 Mekɛ mɔɔ ɔlɛka ɛhye mɔ yeahile bɛ la, kpanyinli bie mɔɔ ɛra ɛkɛ la rahotole ye na ɔhanle kɛ: “Kɛkala ɔbayɛ kɛ me ra raalɛ ne ɛwu, noko bɛla bava ɛ sa to ɔ nwo zo, na ɔbara ngoane nu.” 19 Yemɔti Gyisɛse dwazole na ɔ nee ye ɛdoavolɛma ne doale ye. 20 Na nea! raalɛ bie mɔɔ mogya ɛdudu ye ɛvolɛ 12 la vi ɔ nzi vale ɔ sa hanle ye tɛladeɛ aguzo ne anloa, 21 ɔluakɛ ɔhanle ye ɔ ti anu kɛ: “Saa mefa me sa meka ye tɛladeɛ ne anloa ala a, mebade kpɔkɛ.” 22 Gyisɛse hakyile ɔ nye na ɔnwunle ye la, ɔhanle kɛ: “Me ra raalɛ, ka wɔ ahonle to azule nu! Wɔ diedi ɛmaa wɔde kpɔkɛ.” Na ɛkɛ ne ala raalɛ ne dele kpɔkɛ. 23 Akee mekɛ mɔɔ ɔrale kpanyinli ne sua nu ɛkɛ ne na ɔnwunle menli mɔɔ ɛlɛbɔ fulutu nee menli dɔɔnwo ne mɔɔ ɛlɛsu teɛdea nu la, 24 Gyisɛse hanle kɛ: “Bɛhwe bɛ nwo, kakula raalɛ ne ɛtɛwule, yelafe ala.” Yemɔti bɛbɔle ɔ bo bɛzelele ye. 25 Mɔɔ menli ne vindele ala la, ɔwolole ɛkɛ na ɔzɔle ɔ sa, na kakula raalɛ ne dwazole. 26 Nɔhalɛ nu, ɛhye anwo edwɛkɛ dɛlɛle wɔ maanzinli ne anu amuala. 27 Gyisɛse vi ɛkɛ ne mɔɔ ɔkɔ la, anyenzinliravolɛma nwiɔ doale ye na bɛdeɛdeanle nu kɛ: “Devidi Ara, nwu yɛ anwunvɔne.” 28 Nzinlii mɔɔ ɔhɔle sua nu ɛkɛ ne la, anyenzinliravolɛma nwiɔ ne rale ɔ nwo ɛkɛ, na Gyisɛse bizale bɛ kɛ: “Bɛdie bɛdi kɛ mebahola meayɛ ɛhye ɔ?” Bɛbuale ye kɛ: “Ɛhɛe, Awulae.” 29 Akee ɔvale ɔ sa ɔhanle bɛ nye, na ɔhanle kɛ: “Kɛ mɔɔ bɛ diedi ne de la ɔyɛ zɔ ɔmaa bɛ.” 30 Na bɛ nye nwunle debie. Akee Gyisɛse bɔle bɛ kɔkɔ ɛsesebɛ kɛ: “Bɛnlea na awie biala ande nwolɛ edwɛkɛ.” 31 Noko mɔɔ bɛvindele la, bɛhanle ɔ nwo edwɛkɛ wɔ maanzinli ne anu amuala. 32 Mekɛ mɔɔ bɛlɛfi ɛkɛ ne la, nea! menli bie vale nrenyia mumule bie mɔɔ sunsum ɛtane wɔ ɔ nwo la rɛlɛle ye; 33 na mɔɔ ɔdule sunsum ɛtane ne la, nrenyia mumule ne dendɛle. Ɔzinle menli ne anwo na bɛhanle kɛ: “Yɛtɛnwunle ɛhye bie ɛlɛ wɔ Yizilayɛ.” 34 Noko ɛnee Falasiima ne ɛlɛka kɛ: “Ɔdua sunsum ɛtane ne mɔ kpanyinli ne anwo zo a ɔtu sunsum ɛtane ne mɔ a.” 35 Na Gyisɛse hɔkpɔsale azuamgbole nee namunamu ne mɔ amuala azo, ɔhilehilele wɔ bɛ nyianu azua ne mɔ anu na ɔbɔle Belemgbunlililɛ ne anwo edwɛkpa ne nolo na ɔyɛle anwodolɛ nee ewule ngakyile ayile. 36 Ɔnwunle menli dɔɔnwo ne la, bɛ nwo yɛle ye alɔbɔlɛ, ɔluakɛ ɛnee bɛle kɛ mboane mɔɔ ɛnlɛ neavolɛ mɔɔ bɛbodɛboda bɛ na bɛgyakyi bɛ ɛkɛ ne la. 37 Akee ɔzele ye ɛdoavolɛma ne kɛ: “Nɔhalɛ nu, ma ɛdelɛ gyima ne le kpole, noko gyimayɛvoma ne le ekyi. 38 Yemɔti bɛzɛlɛ ma ɛdelɛ gyima ne Amenle kɛ ɔmaa gyimayɛvoma ɛrɛla ye ma ɛdelɛ gyima ne anu.”


Ditilɔnomi 28 | Yintanɛte Zo Baebolo | Ewiade Fofolɛ Ngilebɛbo\nTieyɛ bamaa bɛanyia nyilalɛ (1-14)\nAnzosesebɛyɛlɛ bamaa munzule ado bɛ (15-68)\n28 “Na saa bɛtie Gyihova bɛ Nyamenle ne ane na bɛnea bɛdi ye mɛla kɔsɔɔti mɔɔ melɛfa meamaa bɛ ɛnɛ la azo a, Gyihova bɛ Nyamenle ne bakpogya bɛ zo adɛla maanle maanle kɔsɔɔti mɔɔ wɔ azɛlɛ ye azo la.+ 2 Bɛbanyia nyilalɛ ɛhye mɔ amuala na bɛanyia ye molozo,+ ɔluakɛ bɛtie Gyihova bɛ Nyamenle ne ane: 3 “Nyilalɛ baha bɛ wɔ sua zo, yɛɛ nyilalɛ baha bɛ wɔ ɛbɔ nu.+ 4 “Nyilalɛ baha bɛ mra*+ nee bɛ ɛya nu ma yɛɛ bɛ nyɛmoa ne mɔ amra, bɛ nlankɛ nee mboane mralɛ.+ 5 “Nyilalɛ baha bɛ kɛndɛne+ nee bɛ kyɛnze mɔɔ bɛfa bɛfete ɛdɔkɛ la.+ 6 “Nyilalɛ baha bɛ wɔ bɛ ɛralɛ nu, yɛɛ nyilalɛ baha bɛ wɔ bɛ ɛhɔlɛ nu. 7 “Gyihova bamaa bɛ kpɔvolɛma mɔɔ badwazo bɛ nwo zo la aho adɔ wɔ bɛ nyunlu.+ Bɛbalua adenle ko azo bɛara bɛ nwo zo noko bɛbalua ndenle ngakyile nsuu azo bɛanriandi.+ 8 Gyihova bayila bɛ ninyɛnezielɛ ɛleka+ nee bɛ gyima biala azo, na ɔbayila bɛ bɔkɔɔ wɔ azɛlɛ ne mɔɔ Gyihova bɛ Nyamenle ne ɛlɛfa amaa bɛ la azo. 9 Gyihova bayɛ bɛ menli nwuanzanwuanza amaa ɔ nwo,+ kɛ mɔɔ ɔhanle nwolɛ ndane ɔhilele bɛ la,+ ɔluakɛ bɛkɔ zo bɛdi Gyihova bɛ Nyamenle ne mɛla ne mɔ azo na bɛdua ye ndenle nu. 10 Azɛlɛ ye azo amra kɔsɔɔti banwu kɛ Gyihova duma la bɛ nwo zo na bɛazulo bɛ.+ 11 “Gyihova bamaa bɛawo mralɛ dɔɔnwo na bɛanyia nyɛmoa dɔɔnwo yɛɛ azɛlɛ mɔɔ kye aleɛ+ wɔ azɛlɛ ne mɔɔ Gyihova hanle ndane hilele bɛ nenyia mɔ kɛ ɔbava yeamaa bɛ la azo.+ 12 Gyihova babuke ye ninyɛnezielɛ ɛleka kpalɛ ne, mɔɔ le anwuma la, yeamaa bɛ na yeamaa ezule adɔ agua bɛ azɛlɛ ne azo wɔ ye ɛlobɔ nloa+ na yeayila debie biala mɔɔ bɛbayɛ la azo. Bɛbabɔ maanle maanle dɔɔnwo bosea, noko bɛmɛ, ɔnrɛhyia kɛ bɛkɛbiza bosea.+ 13 Saa bɛdi Gyihova bɛ Nyamenle ne mɛla mɔɔ melɛfa meamaa bɛ ɛnɛ la azo na bɛyɛ a, Gyihova bamaa bɛayɛ tile, na bɛnrɛyɛ dualɛ; bɛbala anwuma,+ na bɛnrɛla aze. 14 Bɛmmatwe bɛ nwo bɛfi edwɛkɛ kɔsɔɔti mɔɔ melɛka meahile bɛ ɛnɛ la anwo bɛkɔ fema zo anzɛɛ bɛne zo+ bɛkɔdi nyamenle gyɛne nzi na bɛsonle bɛ.+ 15 “Noko saa bɛandie Gyihova bɛ Nyamenle ne ane na bɛannea bɛanli ye mɛla nee ye ngyehyɛleɛ kɔsɔɔti mɔɔ melɛfa meamaa bɛ ɛnɛ la azo a, munzule ɛhye mɔ kɔsɔɔti bado bɛ na bɛanyia ye molozo:+ 16 “Munzule bado bɛ wɔ sua zo, yɛɛ munzule bado bɛ wɔ ɛbɔ nu.+ 17 “Munzule bado bɛ kɛndɛne+ yɛɛ bɛ kyɛnze mɔɔ bɛfa bɛfete ɛdɔkɛ la.+ 18 “Munzule bado bɛ mra*+ nee bɛ ɛya nu ma yɛɛ bɛ nlankɛ nee mboane mralɛ.+ 19 “Munzule bado bɛ wɔ bɛ ɛralɛ nu, yɛɛ munzule bado bɛ wɔ bɛ ɛhɔlɛ nu. 20 “Gyihova bamaa munzule, anyezota nee anzohwenlɛ aha gyima biala mɔɔ bɛbayɛ la kɔkpula kɛ ɔbazɛkye bɛ na yeabɔ bɛ bo zo ndɛndɛ ɔlua ninyɛndane mɔɔ bɛyɛ na bɛkpo ye* la ati.+ 21 Gyihova bamaa ewule ne aha bɛ nwo kɔkpula kɛ ɔbabɔ bɛ bo zo yeavi azɛlɛ ne mɔɔ bɛlɛkɔ bɛahɔdɛnla zolɛ la azo la.+ 22 Gyihova bamaa avinliwule nee ebunlu+ aha bɛ, bɛ nwo banwunwu, bɛ nwo balɔ, konle dadeɛ+ bara bɛ nwo zo, anwoma wuluwulu nee ewule bazɛkye bɛ aleɛ;+ na bɛbagyegye bɛ kɔkpula kɛ bɛ bo zo kɛbɔ la. 23 Bɛ anwomanyunlu bayɛ kɔbele yɛɛ azɛlɛ ne bayɛ bulalɛ.+ 24 Gyihova bamaa anwea nee munlutu avi anwuma adɔ agua bɛ azɛlɛ ne azo kɛ ezule kɔkpula kɛ bɛ bo zo kɛbɔ la. 25 Gyihova bamaa bɛaho bɛadɔ wɔ bɛ kpɔvolɛma anyunlu.+ Bɛbalua adenle ko azo bɛahɔ bɛ nwo zo noko bɛbalua ndenle ngakyile nsuu azo bɛanriandi bɛ; na bɛ nwo bayɛ azɛlɛ ye azo arelemgbunlililɛ kɔsɔɔti ɛzulolɛ.+ 26 Na bɛ avunli bayɛ anwomanyunlu nloma nee ɛbɔ nu nane aleɛ, na awie biala ɛnrɛvoa bɛ.+ 27 “Gyihova bamaa Yigyibiti nyila ne bie abobɔ bɛ, ekoko, ehulike nee azenra bagua bɛ nwo mɔɔ bɛnrɛhola ye ayile yɛ a. 28 Gyihova bamaa bɛabɔ ɛlane na bɛ nye azi+ na bɛ nye zo ada bɛ.* 29 Bɛbali nvuovua ewiazo henlema kɛ mɔɔ anyenzinliravolɛ di nvuovua wɔ awozinli nu la,+ na debie biala mɔɔ bɛbayɛ la ɛnrɛyɛ boɛ; na bɛbasisi bɛ na bɛawua bɛ dahuu noko awie biala ɛnrɛlie bɛ.+ 30 Bɛbava bɛ nloa bɛado raalɛ nwo zo noko awie gyɛne bahye ye mialeranu ɔ nee ye ala. Bɛbazi sua, noko bɛnrɛdɛnla nu.+ Bɛbayɛ vanye egyinli noko bɛnrɛli nuhua ma ne bie.+ 31 Bɛbahu bɛ ɛnlankɛ wɔ bɛ nye zo, noko bɛnrɛli bie. Bɛbawua bɛ asoaso wɔ bɛ nyunlu ɛkɛ ne ala, noko bɛ sa ɛnrɛha ye bieko. Bɛbava bɛ mboane bɛamaa bɛ kpɔvolɛma, noko bɛnrɛnyia dievolɛ biala. 32 Bɛbava bɛ mra mrenyia nee bɛ mra mraalɛ bɛamaa awie mɔ gyɛne+ wɔ mekɛ mɔɔ bɛ nye dua bɛ la, yɛɛ bɛ nwo balɔ bɛ dahuu, noko bɛnrɛhola bɛnrɛyɛ nwolɛ ɛhwee. 33 Menli mɔɔ bɛnze bɛ la bali bɛ ɛya nu aleɛ nee debie biala mɔɔ bɛbayɛ la,+ na bɛbasisi bɛ na bɛayɛ bɛ amumuyɛ dahuu. 34 Mɔɔ bɛbava bɛ nye bɛanwu ye la bamaa bɛabɔ ɛlane. 35 “Gyihova bamaa nyila mɔɔ yɛ nyane na bɛyɛ ye ayile a ɔngɔ la abobɔ bɛ gyakɛ agbɔkɛ nee bɛ gyakɛ anwo, ɔvi bɛ gyakɛ akunlu too yeahɔdwu bɛ ti zo. 36 Gyihova bavoa bɛ nee bɛ belemgbunli mɔɔ bɛbamaa yeali bɛ nwo zo la yeahɔ maanle mɔɔ bɛdabɛ nee bɛ nenyia mɔ ɛnze nu la anu,+ na ɛkɛ ne, bɛbazonle nyamenle gyɛne mɔɔ bɛva mbaka nee awolɛ bɛyɛ la.+ 37 Na bɛ nwo bayɛ menli kɔsɔɔti mɔɔ Gyihova bavoa bɛ ahɔ bɛ avinli la ɛzulolɛ, na bɛbazele bɛ* na bɛagolo bɛ nwo.+ 38 “Bɛbalua ma dɔɔnwo wɔ bɛ ɛya nu, noko ekyi bie ala a bɛbanyia a,+ ɔluakɛ abɛbɛ bali ɔ muala. 39 Bɛbayɛ vanye egyinli na bɛadodɔ nwolɛ, noko bɛnrɛnlo nwanye yɛɛ bɛnrɛnyia ɛhwee wɔ zolɛ,+ ɔluakɛ sonlɛ* bali. 40 Bɛbanyia ɔlivi mbaka dɔɔnwo wɔ bɛ azɛlɛ ne azo ɛleka biala, noko bɛnrɛnyia nwole bɛnrɛkpokpa bɛ nwo, ɔluakɛ bɛ ɔlivi ne mɔ bakpolo agua. 41 Bɛbawo mralɛ mrenyia nee mraalɛ, noko bɛnrɛyɛ bɛ ɛdeɛ, ɔluakɛ bɛbahɔ akɛlɛzonlenlɛ nu.+ 42 Ngɛkɛba dɔɔnwo* bali bɛ mbaka nee bɛ ɛbɔ nu aleɛ kɔsɔɔti. 43 Ɛyɛvolɛ mɔɔ wɔ bɛ avinli la banyia tumi kpole adɛla bɛ, na bɛmɛ bɛ tumi ne aha aze bɔkɔɔ. 44 Ɔbabɔ bɛ bosea, noko bɛmɛ bɛnrɛbɔ ye bosea.+ Ɔbali bɛ ti, na bɛmɛ bɛadoa ye.+ 45 “Munzule ɛhye mɔ kɔsɔɔti+ bado bɛ na yeali bɛ nzi na bɛanyia ye molozo kɔkpula kɛ bɛ bo zo babɔ la,+ ɔluakɛ bɛandie Gyihova bɛ Nyamenle ne ane, bɛanli ye mɛla nee ye ngyehyɛleɛ mɔɔ ɔvale ɔmaanle bɛ la azo.+ 46 Na ɔbahɔ zo yeayɛ dahuu sɛkɛlɛneɛ nee kɔkɔbɔlɛ yeala bɛdabɛ nee bɛ bo zo amra anwo zo,+ 47 ɔluakɛ bɛanva anyelielɛ nee ahonle nu fɛlɛkolilɛ bɛanzonle Gyihova bɛ Nyamenle ne wɔ mekɛ mɔɔ bɛnyianle debie biala molozo la.+ 48 Gyihova bamaa bɛ kpɔvolɛma ara bɛ nwo zo, na bɛbazonle bɛ+ wɔ mekɛ mɔɔ ɛhɔne+ nee nzuhɔne ɛlɛku bɛ na bɛlɛ bɛ nwo zɔ na bɛnlɛ ɛhwee la. Ɔbava bulalɛ gyɛnvayile yeado bɛ kɔme zo kɔkpula kɛ bɛ bo zo kɛbɔ la. 49 “Gyihova bamaa maanle bie mɔɔ wɔ azɛlɛ ne anloa moamoa lɔ la ara bɛ nwo zo;+ ɔbara ndɛndɛ kɛ kɔleɛ la,+ maanle mɔɔ bɛnde bɛ aneɛ,+ 50 maanle mɔɔ anwo yɛ ɛzulolɛ na ɔnrɛbu kpanyinli anzɛɛ ɔnrɛze kakula anwunvɔne la.+ 51 Bɛbali bɛ nyɛmoa ne mɔ amra nee bɛ ɛbɔ nu aleɛ kɔkpula kɛ bɛ bo zo kɛbɔ la. Bɛnrɛgyakyi ma, nwanye fofolɛ anzɛɛ nwole, ɛnlankɛ anzɛɛ boaneralɛ bɛnrɛmaa bɛ kɔkpula kɛ bɛkɛzɛkye bɛ la.+ 52 Bɛbabɛnga bɛ bɛayia, bɛatoto bɛ azuamgbole* kɔsɔɔti anu bɛamaa bɛaha zo wɔ bɛ azɛlɛ ne amuala azo kɔkpula kɛ bɛ bane ndendenle mɔɔ bɛlie na bɛfa bɛ nwo bɛto zo la babubu agua aze la. Ɛhɛe, bɛbabɛnga bɛ bɛayia wɔ bɛ azuamgbole kɔsɔɔti mɔɔ wɔ bɛ azɛlɛ ne mɔɔ Gyihova bɛ Nyamenle ne ɛva ɛmaa bɛ la amuala azo.+ 53 Akee bɛbali bɛ mra mrenyia nee bɛ mra mraalɛ* mɔɔ Gyihova bɛ Nyamenle ne ɛva ɛmaa bɛ la nwonane+ ɔluakɛ kɛzi bɛ kpɔvolɛ ne babɛnga bɛ ayia na yeahile bɛ nyane la anu bayɛ se kpalɛ. 54 “Nrenyia bɔbɔ mɔɔ le bɛtɛɛ na ɔse anwunvɔne wɔ bɛ avinli la ɛnrɛze ɔ diema nrenyia anzɛɛ ɔ ye mɔɔ ɔkulo ye anzɛɛ ɔ mra mɔɔ kɛha la anwunvɔne, 55 na ɔnrɛmaa bɛ ɔ mra ne mɔ mɔɔ ɔbali bɛ nwonane ne la bie, ɔluakɛ kɛmɔ bɛ kpɔvolɛ ne bɛnga bɛ yia a ɔbahile bɛ nyane mɔɔ anu yɛ se kpalɛ la ati, ɔnrɛnyia ɛhwee bieko.+ 56 Na raalɛ mɔɔ le bɛtɛɛ na ɔse anwunvɔne wɔ bɛ avinli na ɔndwenle nwo bɔbɔ kɛ ɔfa ɔ gyakɛ yeazie azɛlɛ nwo ɔluakɛ ɔ ti anu yɛ ye fɛ+ la ati la ɛnrɛze ɔ hu mɔɔ ɔkulo ye anzɛɛ ɔ ra nrenyia anzɛɛ ɔ ra raalɛ anwunvɔne, 57 ɔnrɛze anziama mɔɔ finde ye ɛzɔlɛ nu nee ɔ mra mɔɔ yewo bɛ bɔbɔ la anwunvɔne, ɔluakɛ ɔbavea yeali, ɔboalekɛ kɛzi bɛ kpɔvolɛ ne babɛnga bɛ ayia na yeahile bɛ nyane wɔ azuamgbole ne mɔ azo la anu bayɛ se kpalɛ. 58 “Saa bɛannea bɛanli Mɛla ɛhye anu edwɛkɛ mɔɔ bɛhɛlɛ ye wɔ buluku ɛhye anu la azo+ na bɛanzulo Gyihova+ bɛ Nyamenle ne anyunlunyia duma ɛhye mɔɔ yɛ ɛzulolɛ la a,+ 59 Gyihova bamaa ewulenzane mɔɔ anloa yɛ se la aha bɛdabɛ nee bɛ bo zo amra, ewulenzane mgbole mɔɔ baha bɛ nwo,+ yɛɛ anwodolɛ mɔɔ yɛ nyane mɔɔ bɛyɛ ye ayile a ɔngɔ la. 60 Ɔbamaa Yigyibiti ewule mɔɔ ɛnee bɛsulo ye la kɔsɔɔti ara bɛ nwo zo na ɔbaha bɛ nwo. 61 Eza Gyihova bamaa anwodolɛ anzɛɛ ewulenzane biala mɔɔ bɛangɛlɛ ye wɔ Mɛla buluku ɛhye anu la ara bɛ nwo zo kɔkpula kɛ bɛ bo zo kɛbɔ la. 62 Bɛ nwo ɛzo kɛ anwomanyunlu nwɔlɔra+ ɛdeɛ, noko bɛ nuhua ekyi bie ala a baha a,+ ɔluakɛ bɛandie Gyihova bɛ Nyamenle ne ane. 63 “Na kɛ mɔɔ ɛnee Gyihova anye die nwo kɛ ɔbamaa bɛakpazi na bɛ nwo azo la, zɔhane ala a Gyihova anye balie nwo kɛ ɔbazɛkye bɛ na yeabɔ bɛ bo zo a; na bɛbaye bɛ bɛavi azɛlɛ ne mɔɔ ɔka ekyii bɛkɔ zolɛ la azo. 64 “Gyihova babɔ bɛ asande wɔ maanle maanle kɔsɔɔti anu, ɔvi azɛlɛ ye ati kɔdwu ɔ bo,+ na ɛkɛ ne, bɛbazonle nyamenle mɔɔ bɛva mbaka nee awolɛ bɛyɛ mɔɔ bɛdabɛ anzɛɛ bɛ nenyia mɔ ɛnze bɛ la.+ 65 Bɛnrɛnyia anzodwolɛ wɔ maanle maanle ɛhye mɔ anu+ yɛɛ bɛnrɛnyia ɛleka bɛnrɛva bɛ gyakɛ bɛnrɛzie na bɛ nwo adɔ bɛ. Emomu Gyihova bamaa ahunlundetelɛ adɔ bɛ nwo+ na bɛ nye azi na bɛ rɛle abɔ.*+ 66 Bɛ ngoane bala esiane kpole nu, na aledwolɛ nee alehyenlɛ bɛ ahonle badu; na bɛnrɛnwu ye saa bɛbanyia ngoane bɔbɔ a. 67 Saa ɔdwu nwonlomɔ a bɛbaha kɛ, ‘Me kunlu a anrɛɛ aleɛ ɛdwo!’ yɛɛ ɔdwu nɔsolɛ a bɛbaha kɛ, ‘Me kunlu a anrɛɛ aleɛ ɛhye!’ ɔlua bɛ ahonle mɔɔ badu nee mɔɔ bɛ nye banwu ye la ati. 68 Na Gyihova bawula bɛ meli nu ava bɛ alua adenle mɔɔ menganle mengilele bɛ kɛ, ‘Bɛ nye ɛnrɛnwu ye bieko ɛlɛ’ la azo ava bɛ azia ara Yigyibiti, na ɛkɛ ne, bɛbadɔne bɛ nwo kɛ ngɛkɛlɛ mrenyia nee mraalɛ bɛamaa bɛ kpɔvolɛma, noko awie biala ɛnrɛdɔ bɛ.”\n^ Hibulu aneɛ nu, “bɛ awodeɛ nu ma.”\n^ Hibulu aneɛ nu, “me.”\n^ Anzɛɛ “bɛ adwenle aha abɔ nu.”\n^ Hibulu aneɛ nu, “bɛbava bɛ bɛabu ɛrɛlɛ.”\n^ Anzɛɛ “nvuba.”\n^ Anzɛɛ “Ngɛkɛba mɔɔ tu.”\n^ Hibulu aneɛ nu, “bɛ nlenkɛ mgbole.”\n^ Anzɛɛ “na ɛkɛla rɛle abɔ.”


2 Kɔlentema 6:1-18\nBɛ nee menli mɔɔ bɛnle diedima la mmatu (14-18)\n6 Kɛ mɔɔ yɛ nee ye bɔ nu yɛ gyima la, yɛsɛlɛ bɛ noko kɛ bɛmmadie Nyamenle ɛlolɛ ne bɛmaa ye bodane ne yɛ mgbane. 2 Na ɔse: “Mekɛ mɔɔ fɛta la anu, mendiele wɔ, na ngoanelielɛ kenle ne, memboale wɔ.” Nea! Ɛnɛ le ɛlolɛ mekɛ. Nea! Ɛnɛ le ngoanelielɛ kenle. 3 Yɛndenda bɛ gyakɛ anu wɔ debie biala anu, amaa bɛanga yɛ ɛzonlenlɛ gyima ne anwo edwɛkɛ ɛtane; 4 na adenle biala anu yɛda yɛ nwo ali kɛ Nyamenle azonvolɛ, yɛgyinla sɔnea dɔɔnwo anu, anwongyelelɛ nu, ehyia nu, ngyegyelɛ nu, 5 ɛbolɛ nu, efiadelalɛ nu, basabasayɛlɛ nu, gyima ɛsesebɛyɛlɛ nu, nafelɛ ɛsololɛ nu, ɛhɔnehyelɛ nu; 6 anwodelɛ nu, nrɛlɛbɛ nu, abotane nu, atiakunlukɛnlɛma nu, sunsum nwuanzanwuanza nu, nɔhalɛ ɛlɔlɛ nu, 7 nɔhalɛ edwɛkɛ nu, Nyamenle tumi nu; ɔlua tenleneyɛlɛ akodeɛ mɔɔ wɔ yɛ sa fema* nee bɛne* nu la azo, 8 ɔlua anyunlunyia nee anyiemgba zo, bɛka yɛ nwo edwɛkɛ ɛtane nee kpalɛ. Bɛbu yɛ kɛ yɛbɔ adalɛ noko yɛka nɔhalɛ, 9 kɛ menli mɔɔ bɛnze yɛ noko bɛze yɛ, kɛ menli mɔɔ yɛlɛwu* noko nea! yɛde aze, kɛ bɛhwe yɛ nzo noko bɛtɛkunle yɛ, 10 bɛbu yɛ kɛ yɛlɛdi nyane noko yɛ nye die dahuu, kɛ menli mɔɔ yɛnlɛ bie noko yɛlɛmaa menli dɔɔnwo ayɛ sukoavolɛma, bɛbu yɛ kɛ yɛnlɛ bie noko yɛlɛ debie biala. 11 Kɔlentema, yɛha debie biala yɛhile bɛ, yɛɛ yɛbuke yɛ ahonle nu. 12 Yɛtɛsile ɛlɔlɛ mɔɔ yɛlɛ yɛmaa bɛ la anwo adenle, bɛmɛ a bɛzi ɛlɔlɛ mɔɔ bɛlɛ bɛmaa yɛ la anwo adenle a. 13 Melɛtendɛ meahile bɛ kɛ me mra—bɛdabɛ noko bɛyɛ zɔhane ala bɛmaa yɛ—bɛbuke bɛ ahonle nu.* 14 Bɛ nee menli mɔɔ bɛnle diedima la mmatu.* Na agɔnwolɛvalɛ boni a wɔ tenleneyɛlɛ nee amumuyɛyɛlɛ avinli a? Anzɛɛ kyɛfoa boni a wienyi nee awozinli lɛ a? 15 Bieko, ngitanwolilɛ boni a wɔ Kelaese nee Biliale* avinli a? Anzɛɛ kyɛfoa boni a diedinli* nee mɔɔ ɛnle diedinli la lɛ a? 16 Na koyɛlɛ boni a wɔ Nyamenle ɛzonlenlɛ sua nee awozonle avinli a? Ɔluakɛ yɛle tease Nyamenle ne ɛzonlenlɛ sua; kɛ mɔɔ Nyamenle ɛha la: “Me nee bɛ badɛnla na me nee bɛ alua, na meayɛ bɛ Nyamenle na bɛayɛ me menli.” 17 “‘Yemɔti bɛvi bɛ avinli na bɛhwe bɛ nwo,’ kɛ Gyihova* se la ɛne, ‘na bɛmmafa bɛ sa bɛka debie mɔɔ anwo ɛnde la’”; “‘na mebalie bɛ.’” 18 “‘Na mebayɛ bɛ ze, na bɛayɛ me mra mrenyia nee mraalɛ,’ kɛ Gyihova,* Tumivolɛ Bedevinli ne se la ɛne.”\n^ Bie a yɛfa yɛko.\n^ Bie a yɛfa yɛbɔ yɛ nwo bane.\n^ Anzɛɛ “bɛdɛlɛ bɛ ɛlɔlɛ nu.”


Bɛyɛ Baebolo Ne Mɔɔ Yɛbahola Yɛade Ɔ Bo A\nƐzinzalɛ Arane | December 2015\nKENGA YE WƆ Acholi Afrikaans Albanian Amharic Arabic Armenian Armenian (West) Aukan Aymara Baoule Batak (Toba) Bicol Bulgarian Catalan Cebuano Chichewa Chinese (Shanghainese) Chinese (Sichuanese Chinese (Yunnanese) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Chiyao Chokwe Chol Cibemba Cinyanja Croatian Czech Danish Dutch Efik English Estonian Ewe Fijian Finnish French Ga Georgian German Giliki Guarani Haitian Creole Hausa Hibulu Hiligaynon Hiri Motu Hmong (White) Hungarian Iban Igbo Iloko Indonesian Isoko Italian Japanese Javanese Kamba Karen (S'gaw) Kazakh Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Lamba Lhukonzo Lingala Lithuanian Luganda Lunda Luo Luvale Macedonian Malagasy Mambwe-Lungu Maya Mazatec (Huautla) Mizo Moore Myanmar Nahuatl (Guerrero) Nahuatl (Huasteca) Ndau Ndebele (Zimbabwe) Ngabere Niuean Norwegian Nyaneka Nzema Ossetian Otetela Papiamento (Aruba) Papiamento (Curaçao) Pidgin (Cameroon) Polish Portuguese (Brazil) Quechua (Bolivia) Quechua (Cuzco) Quichua (Imbabura) Rarotongan Romanian Runyankore Russian Samoan Sango Saramaccan Sena Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tatar Thai Tigrinya Tiv Tlapanec Tojolabal Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Vietnamese Waray-Waray Wayuunaiki Wolaita Xhosa Yoruba Zande Zapotec (Isthmus) Zulu\nEDWƐKƐ TITILI | ƐBAHOLA WƆADE BAEBOLO NE ABO\nBuluku Mɔɔ Ɛbahola Wɔade Ɔ Bo\nƆda ali bɔkɔɔ kɛ, Baebolo ne le buluku mɔɔ ɛhyɛ kpalɛ kpalɛ a. Yeli ɛvolɛ nyɛ? Bɛbɔle Baebolo ne ɛhɛlɛlɛ bo wɔ Mɛdetɛlenia Aduduleɛ kɛyɛ ɛvolɛ 3,500 mɔɔ ɛze ɛhɔ la. Saa yɛbayɛ ndotonwo a, ɛnee ɔle mekɛ mɔɔ Chinama Shang abusuabialilɛ ne wɔ zo nee kɛyɛ ɛvoya bulu kolaa na Buddha ɛzonlenlɛ ne abɔ ɔ bo wɔ India la.—Nea ɛlɛka “ Baebolo Ne Anwo Nɔhalɛ Edwɛkɛ.”\nBaebolo ne bua ɛbɛlabɔlɛ nu kpuya mɔɔ hyia na ɔmaa ahunlundwolɛ la\nSaa buluku bie baboa menli na bɛanyia zolɛ nvasoɛ a, ɔwɔ kɛ bɛte ɔ bo na ɔfale bɛ nwo. Kɛ Baebolo ne de la ɛne. Ɔbua ɛbɛlabɔlɛ nu kpuya mɔɔ hyia na ɔmaa ahunlundwolɛ la.\nKɛ neazo la, asoo wɔbiza ye ɛlɛ kɛ, ‘Duzu ati a yɛwɔ ɛke a?’ Menli dɔɔnwo ɛnde kpuya ɛhye abo na zɔhane ala a ɔde ye ɛnɛ a. Noko, yɛbahola yɛanwu mualɛ ne wɔ buluku mɔɔ limoa wɔ Baebolo ne anu, Mɔlebɛbo, ati ko nee nwiɔ ne anu. Baebolo nu edwɛkɛ ɛhye fa yɛ kɔ “mɔlebɛbo ne”—ɛvolɛ mgbe mgbe mɔɔ ɛze ɛhɔ—mɔɔ bɛbɔle ewiade, nwɔlɔra ekpunli, nwɔlɔra nee azɛlɛ ne la. (Mɔlebɛbo 1:1) Akee ɔkile adenle mɔɔ ɔlua zo mɔɔ azɛlɛ ne rayɛle ɛleka mɔɔ bɛtɛnla, kɛzi ngoane ngakyile zile rale yɛɛ kɛzi bɛbɔle sonla nee biala bodane la.\nBƐHƐLƐ BƐMAA YƐ KƐ YƐDE Ɔ BO\nBaebolo ne maa yɛ folɛdulɛ mɔɔ ɔboa ɔmaa yɛgyinla ngyegyelɛ biala anloa. Ɔnyɛ se kɛ yɛbade ye folɛdulɛ ne abo. Ɛhye gua ye afoa nwiɔ.\nMɔɔ limoa, aneɛ mɔɔ bɛvale bɛhɛlɛle Baebolo ne la anu la ɛkɛ yɛɛ ɔyɛ anyelielɛ. Kɛ anrɛɛ bɛbava edwɛkɛ agbɔkɛ dɔɔnwo mɔɔ yɛnze anzɛɛ ɔle kpomgbondee la, bɛvale edwɛkɛ mɔɔ le nɔhalɛ anzɛɛ yɛte ɔ bo la bɛlile gyima. Bɛva edwɛkɛ agbɔkɛ mɔɔ yɛka ye ɛnɛ la bɛhilehile edwɛkɛ mɔɔ ɔ bo ɛdelɛ ɛnla aze la anu.\nKɛ neazo la, Gyisɛse vale ninyɛne mɔɔ menli yɛ ye dahuu la yɛle ndonwo sikalɛ amaa yeahilehile bɛ ɛzukoalɛdeɛ mɔɔ ka ahonle la. Yɛnwu edwɛkɛ ɛhye mɔ dɔɔnwo wɔ ye Boka Zo Edwɛkɛhanlɛ ne, mɔɔ bɛhɛlɛ ye wɔ Mateyu buluku ne tile 5 kɔdwu 7 anu la. Awie mɔɔ kilehile edwɛkɛ nu la vɛlɛle ye “edwɛkɛ mɔɔ nvasoɛ wɔ zo” na ɔnwunle kɛ tɛ ye bodane a le kɛ “ɔmaa yɛ nzuzulɛ ala, emomu ɔkile yɛ adenle nee mɔɔ ɔwɔ kɛ yɛyɛ la.” Ɛbahola wɔava mitini 15 kɔdwu 20 wɔagenga tile ɛhye mɔ, na ɔbazi ɛ nwo kɛ Gyisɛse edwɛkɛ ne mɔ le sikalɛ noko tumi wɔ nu a.\nDebie bieko mɔɔ maa yɛte Baebolo ne abo la a le ninyɛne mɔɔ ɔka nwolɛ edwɛkɛ la. Ɔnle tete nwɔra buluku. Emomu kɛmɔ The World Book Encyclopedia ka ye la, “ɔka menli mɔɔ ɛlie duma nee koahweabanema” yɛɛ “bɛ ngyegyelɛ, bɛ anyelazo, bɛ azedɔlɛ, nee bɛ konimlilɛ nwo edwɛkɛ.” Ɔnyɛ se kɛ yɛbahola yɛade menli ɛhye mɔ edwɛkɛ ne nee ninyɛne mɔɔ sisile la abo na yɛanwu ɛzukoalɛdeɛ kpalɛ mɔɔ wɔ nu la.—Wulomuma 15:4.\nBƐYƐ BƐMAA MENLI KƆSƆƆTI\nAmaa wɔade buluku bie abo la, ɔwɔ kɛ bɛkɛlɛ ye wɔ wɔ aneɛ nu. Ɛnɛ, bie a Baebolo ne wɔ aneɛ mɔɔ ɛte ɔ bo la anu, ɔnva nwo ɛleka mɔɔ ɛde anzɛɛ maanle mɔɔ ɛvi nu la. Suzu ndenle mɔɔ bɛluale zo bɛyɛle ɛhye la anwo nea.\nEdwɛkɛbohilelɛ. Bɛlimoale bɛhɛlɛle Baebolo ne wɔ Hibulu, Arelam nee Giliki nu. Ɛhye ati ɛnee menli dɔɔnwo ɛngola ye kenga. Amaa aneɛ gyɛne ne mɔ asa aha ye la, edwɛkɛbohilelɛma mɔɔ lɛ ahonle kpalɛ la bɔle mɔdenle hilele ɔ bo. Ɔlua bɛ moalɛ zo, bɛhile Baebolo ne mumua anzɛɛ ye foa bie abo bɛhɔ aneɛ kɛyɛ 2,700 anu. Ɛhye kile kɛ alesama ɛya ngyɛnu 90 kola kenga Baebolo ne foa bie wɔ bɛ aneɛ nu.\nMbulukuyɛlɛ. Bɛlimoale bɛhɛlɛle Baebolo ne wɔ debie mɔɔ kola sɛkye la azo mɔɔ bie a le nane nwoma nee ngɛlata azinli zo. Amaa menli ade nuhua edwɛkɛ ne la, ɛnee ɔwɔ kɛ bɛtɔ bɛ rɛle aze bɛfa bɛ sa bɛkɛlɛ ye fane dɔɔnwo. Ɛnee ye ɛhɛlɛlɛ ne bolɛ yɛ se na menli ekyi bie a kola tɔ a. Noko milahyinli mɔɔ Gutenberg yɛle ye ɛvolɛ mɔɔ bo 550 la, maanle bɛyɛle Baebolo ne dɔɔnwo kpalɛ. Mgbondabulɛ bie kile kɛ, bɛva Baebolo ne mumua anzɛɛ ye foa bie mɔɔ bo mgbe mgbe nnu la bɛmaa.\nAsɔne gyɛne nu buluku biala ɛndo Baebolo ne. Nɔhalɛ nu, Baebolo ne le buluku mɔɔ yɛbahola yɛade ɔ bo a. Noko akee, ɔ bo ɛdelɛ bahola ayɛ se. Noko moalɛ wɔ ɛkɛ. Nienwu a ɛbahola wɔanwu ye a? Na kɛzi ɔbaboa wɔ ɛ? Kpondɛ mualɛ ne wɔ edwɛkɛ mɔɔ doa zo la anu.\nBaebolo Nu Nɔhalɛ Edwɛkɛ\nBuluku ngoko 66 a wɔ Baebolo ne anu a.\nNuhua edwɛkɛ ne bie le tetedwɛkɛ, mɛla, ngapezo, edwɛkɛdwɛndolɛ, mrɛlɛbulɛ, edwɛne nee ngɛlata.\nBɛvale ɛvolɛ mɔɔ ɔ bo 1,600 a bɛhɛlɛle a, ɔvi 1513 K.Y.M kɔdwu 98 Y.M.\nNyamenle sunsum ne a hanle mrenyia kɛyɛ 40 maanle bɛhɛlɛle Baebolo ne a.\nSaa ɛkpondɛ kɛzi ngoane rale la anwo edwɛkɛ dɔɔnwo a, nea brohyua Was Life Created? mɔɔ Gyihova Alasevolɛ ɛyɛ la anu. Bie noko wɔ www.jw.org.\nAmaa wɔazukoa Baebolo ne anu edwɛkɛ dɔɔnwo la, nea brohyua The Bible—What Is Its Message? mɔɔ Gyihova Alasevolɛ ɛyɛ la anu. Bie noko wɔ www.jw.org.\nFa nwa awie Fa nwa awie Buluku Mɔɔ Ɛbahola Wɔade Ɔ Bo\nEDWƐKƐ TITILI Kɛmɔti A Ɔwɔ Kɛ Ɛte Ɔ Bo Ɛ?\nEDWƐKƐ TITILI Buluku Mɔɔ Ɛbahola Wɔade Ɔ Bo\nEDWƐKƐ TITILI Kpondɛ Moalɛ Na Te Baebolo Ne Abo\nNabalabayɛlɛ! Asoo Ɔbara Awieleɛ?\nAsoo Pita A Ɛnee Le Pope Mɔɔ Limoa A?\nYƐ KENGAVOLƐMA BIZA KƐ Nvonleɛ Boni A Wɔ Bolonyia Amaamuo Nwo A?\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE Ɛbahola Wɔade Baebolo Ne Abo\nFa nwa awie Fa nwa awie ƐZINZALƐ ARANE Ɛbahola Wɔade Baebolo Ne Abo\nƐbahola Wɔade Baebolo Ne Abo\nƐZINZALƐ ARANE Ɛbahola Wɔade Baebolo Ne Abo


Duzu Ati A Menli Ka Kɛ Nyamenle Ati Yɛ Se Ɛ?\nKENGA YE WƆ Afrikaans Albanian Amharic Arabic Armenian Armenian (West) Aymara Bicol Bislama Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Dangme Danish Dutch Efik English Estonian Ewe Finnish French Ga Georgian German Giliki Guarani Haitian Creole Hibulu Hiligaynon Hungarian Icelandic Igbo Iloko Indonesian Italian Japanese Kikuyu Kinyarwanda Kirghiz Korean Lingala Lithuanian Luo Malagasy Maya Mazatec (Huautla) Mizo Moore Myanmar Nahuatl (Northern Puebla) Ngabere Norwegian Nzema Ossetian Papiamento (Curaçao) Polish Portuguese (Brazil) Punjabi Quechua (Bolivia) Rarotongan Romanian Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tatar Telugu Tetun Dili Thai Tigrinya Tsonga Turkish Twi Ukrainian Uruund Vietnamese Wayuunaiki Xhosa Yoruba Zulu\nEDWƐKƐ TITILE: NYAMENLE ATI YƐ SE Ɔ?\nASOO magazine ɛhye azo kpuyia ne si ɛ nwo? Ɔsi bie mɔ anwo, noko ɛnɛ menli dɔɔnwo ɛnnwu ye kɛ saa Nyamenle ati yɛ se a—anzɛɛ bɛbu ye kɛ ɔ ti yɛ se. Duzu ati ɔ?\nSaa bie mɔ nyia bɛ ti wɔ esiane bie anu a bɛbiza kɛ: “Duzu ati a Nyamenle maa ninyɛne ɛhye mɔ si a? Ɔndwenle nwolɛ ɔ? Anzɛɛ ɔ ti yɛ se ɔ?”\nBie mɔ noko ɛlɛkenga Baebolo ne a edwɛkɛ ɛhye gyegye bɛ na bɛbiza kpuyia ko ne ala. Bɛkenga Nowa nee Azuyilɛ ne anwo edwɛkɛ na bɛbiza kɛ, ‘Duzu ati a Nyamenle mɔɔ lɛ ɛlɔlɛ la hunle menli zɔhane mɔ kɔsɔɔti ɛ? Ɔ ti yɛ se ɔ?’\nƆyɛ a ɛbiza ɛ nwo kpuyia ɛhye ɔ? Anzɛɛ ɛngola ɛmbua bɛdabɛ mɔɔ bɛsuzu kɛ Nyamenle ati yɛ se la ɔ? Kɛ ɔde ye biala la, suzu kpuyia gyɛne mɔɔ baboa la anwo.\nDUZU ATI A YƐKYI ATISESEBƐYƐLƐ A?\nSaa yɛka ye sikalɛ a, yɛkyi atisesebɛyɛlɛ ɔluakɛ yɛze mɔɔ le kpalɛ nee ɛtane la. Ɛhye maa yɛyɛ ngakyile bɔkɔɔ yɛfi nane ne mɔ anwo. Yɛ Bɔvolɛ ne bɔle yɛ kɛ “ɔdaye ye ɛsaso la.” (Mɔlebɛbo 1:27) Duzu a ɛhye kile a? Ɔmaa yɛkola yɛda ye subane nee ɛbɛla kpalɛ nwo ngyinlazo ali, na yɛnwu kɛzi ɔbu kpalɛ nee ɛtane la. Suzu ɛhye anwo nea: Saa yɛnyianle kpalɛ nee ɛtane nwo adwenle yɛvile Nyamenle ɛkɛ na yɛkyi atisesebɛyɛlɛ a, asoo yemɔ ɛngile kɛ Nyamenle noko kyi ɔ?\nBaebolo ne foa edwɛkɛ ɛhye azo, ɔluakɛ Nyamenle maa yɛ anwodozo wɔ Baebolo ne anu kɛ: “Me ndenle le mgbole yɛɛ me adwenle le kpole tɛla bɛ ɛdeɛ ne mɔ.” (Ayezaya 55:9) Saa yɛbu Nyamenle kɛ ɔ ti yɛ se a, asoo ɔnrɛyɛ edwɛkɛ ngakyile—mɔɔ kile kɛ yɛ ndenle le mgbole tɛla ye ɔ? Nrɛlɛbɛ wɔ nu kɛ yɛkɛkpondɛ nwolɛ edwɛkɛ dɔɔnwo na yɛaha ye zɔ. Bie a ɔnle kɛ yɛka kɛ Nyamenle ati yɛ se, emomu, ɔwɔ kɛ yɛbiza kɛ duzu ati a ye nyɛleɛ bie mɔ maa ɔyɛ kɛ asɛɛ ɔ ti yɛ se a. Amaa yeaboa yɛ la, bɛmaa yɛzuzu mɔɔ “atisesebɛ” amgba kile la anwo.\nSaa yɛka kɛ awie ati yɛ se a, ɛnee yɛlɛkile kɛ ɔnlɛ adwenle kpalɛ. Sonla mɔɔ ati yɛ se la a le awie mɔɔ ɔnwu kɛ awie mɔ ɛlɛnwu amaneɛ a ɔ nye die anzɛɛ ɔndwenle bɛ amaneɛnwunlɛ ne anwo la. Yemɔti, selɛ mɔɔ tea ɔ ra nrenya ɔluakɛ ɔkulo kɛ ɔ ra nrenya ne di nyane la ati yɛ se. Noko selɛ mɔɔ tea ɔ ra nrenya ɔfa ɔkile ye debie anzɛɛ ɔbɔ ɔ nwo bane la le selɛ kpalɛ. Menli ɛnda ɛnnwu awie adwenle, saa awie ɛva adwenle ɛtane ɛzuzu wɔ ɛlɛ a ɛbade ɛhye abo.\nBɛmaa yɛzuzu ninyɛne nwiɔ mɔɔ ɔti bie mɔ dwenle kɛ Nyamenle ati yɛ se la anwo—esiane mɔɔ si ɛnɛ nee Baebolo ne anu edwɛkɛ mɔɔ kile kɛ Nyamenle hwenle menli nzo la. Asoo mɔɔ zile la kile kɛ Nyamenle ati yɛ se amgba?\nFa nwa awie Fa nwa awie Duzu Ati A Menli Ka Kɛ Nyamenle Ati Yɛ Se Ɛ?\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE Nyamenle Ati Yɛ Se Ɔ?\nFa nwa awie Fa nwa awie ƐZINZALƐ ARANE Nyamenle Ati Yɛ Se Ɔ?\nNyamenle Ati Yɛ Se Ɔ?\nƐZINZALƐ ARANE Nyamenle Ati Yɛ Se Ɔ?


Ɛzɛdɔso 27 | Yintanɛte Zo Baebolo | Ewiade Fofolɛ Ngilebɛbo\nƐyelalɛ afɔlebɔlɛ afɔlemokyea (1-8)\nAlienwo ɛkɛ (9-19)\nKɛnlaneɛ nwole (20, 21)\n27 “Ɛbava akasea baka wɔayɛ afɔlemokyea ne;+ ye tendenle bayɛ kubit* nnu yɛɛ ye tɛtɛlɛ bayɛ kubit nnu. Ɔwɔ kɛ afɔlemokyea ne tɛbanu nna ne amuala sɛ na ye anwumahɔlɛ yɛ kubit nsa.+ 2 Ɛbayɛ mɛne+ wɔ ɔ bati nna ne mɔ azo; mɛne ne mɔ nee afɔlemokyea ne babɔ nu ayɛ debie ko, na kolo kɔbele gua afɔlemokyea ne anwo.+ 3 Ɛbayɛ nwolɛ bokiti mɔɔ bɛbava bɛavula nzonle,* yɛɛ sofi, ahyɛnze, faka nee senlevalɛ ahyɛnze, na ɛbava kɔbele a wɔayɛ nwolɛ ninyɛne ne amuala a.+ 4 Ɛbava kɔbele wɔayɛ kɛlakɛlɛ wɔ afɔlemokyea ne anu, na fa kɔbele ne bie yɛ ngɛba nna wɔ ye mgbɛnezo nna ne. 5 Ɛbava kɛlakɛlɛ ne wɔado afɔlemokyea ne anloa kɛba ne abo wɔamaa yeahɔdwu afɔlemokyea ne avinli. 6 Ɛbava akasea baka wɔayɛ mbaka ndenrɛndenra wɔamaa afɔlemokyea ne na wɔaholo kɔbele wɔagua nwolɛ. 7 Bɛbava mbaka ne bɛawulowula ngɛba ne mɔ mɔɔ wɔ afɔlemokyea ne tɛbanu nwiɔ ne la anu amaa bɛava bɛazoa.+ 8 Ɛbayɛ afɔlemokyea ne kɛ taboa ɛlɛka mɔɔ ɔ kunlu le tokule la. Ɔwɔ kɛ ɛyɛ ye kɛ mɔɔ ɔvale ɔhilele wɔ wɔ boka ne azo la.+ 9 “Ɛbayɛ ɛdanlɛsua ne alienwo ne.+ Ɛbava mgbɛnudanlɛ mɔɔ bɛva lenen nyɛma kpalɛ bɛnwo la wɔahenda ye nyiakɛ, ye tendenle bayɛ kubit 100.+ 10 Ɛbava wɔahenda mpila 20 mɔɔ gyigyi kɔbele adiabo 20 azo la azo. Ɛbava dwɛtɛ fufule wɔayɛ mpila ne mɔ nzosɔnu nee bɛ ngɛba ne mɔ. 11 Sɔlɔ mgbɛnudanlɛ ne noko tendenle bayɛ kubit 100, ye mpila 20 yɛɛ ye kɔbele adiabo 20, yɛɛ mpila ne mɔ nzosɔnu nee bɛ ngɛba ne mɔ le dwɛtɛ fufule. 12 Adɔleɛ afoa nu mgbɛnudanlɛ ne bayɛ kubit 50 wɔ alienwo ne tɛtɛlɛ nu, ye mpila bulu yɛɛ ye adiabo bulu. 13 Alienwo ɛkɛ ne aduduleɛ afoa nu tɛtɛlɛ bayɛ kubit 50. 14 Bɛbava mgbɛnudanlɛ mɔɔ le kubit 15 la bɛahenda ye foa ko, ye mpila nsa yɛɛ ye adiabo nsa.+ 15 Foa ko ne noko mgbɛnudanlɛ ne bayɛ kubit 15, ye mpila nsa yɛɛ ye adiabo nsa. 16 “Ɛbava nyɛma buluwu, boane enrinli buluwu nee kɔkɔlɛ afonla, ɛdanlɛ kɔkɔlɛ nee lenen nyɛma kpalɛ wɔabɔ nu wɔanwo ɛdanlɛ*+ mɔɔ le kubit 20 la wɔahenda alienwo anlenkɛ ne anyunlu, ye mpila nna yɛɛ ye adiabo nna.+ 17 Mpila mɔɔ gyigyi alienwo ɛkɛ ne la amuala ngɛba nee ye nzosɔnu ne mɔ bayɛ dwɛtɛ fufule na bɛ adiabo ne mɔ ayɛ kɔbele.+ 18 Alienwo ɛkɛ ne tendenle bayɛ kubit 100,+ ye tɛtɛlɛ bayɛ kubit 50, yɛɛ ye anwumahɔlɛ bayɛ kubit 5; fa lenen nyɛma kpalɛ mɔɔ bɛnwo la yɛ, yɛɛ ɔwɔ kɛ ye adiabo ne mɔ yɛ kɔbele. 19 Ɔwɔ kɛ ahyɛnze nee ninyɛne kɔsɔɔti mɔɔ bɛfa bɛyɛ gyima wɔ ɛdanlɛsua ne anu, yɛɛ ɛdanlɛsua ne nee alienwo ɛkɛ ne adakola ne mɔ amuala yɛ kɔbele.+ 20 “Ka kile Yizilayɛma kɛ bɛva ɔlivi nwole kpalɛ mɔɔ bɛfa bɛgua kɛnlaneɛ nu la bɛrɛlɛ wɔ, amaa ahɛnlaneɛ ne mɔ agyinla zo dahuu.+ 21 Aalɔn nee ɔ mra mrenyia ne mɔ banlea azɔ ahɛnlaneɛ ne mɔ wɔ mgbɛnudanlɛ ne mɔɔ henda Daselɛlilɛ ne+ anyunlu wɔ nyianu ɛdanlɛsua ne anu la anyunlu, ɔvi nɔsolɛ kɔdwu nwonlomɔ wɔ Gyihova anyunlu.+ Ɛhye le mɛla mɔɔ wɔ ɛkɛ ne dahuu mɔɔ Yizilayɛma bali zo wɔ bɛ awolɛndoazo kɔsɔɔti anu a.+


Mɔɔ Tɔ Zo Nwiɔ Kɔmaa Timote 4:1-22\nYe edwɛkɛ (9-18)\n4 Meka meahile wɔ wɔ Nyamenle nee Kelaese Gyisɛse, ahenle mɔɔ babua anyewɔzoamra nee mowuamra+ ndɛne,+ ɔlua ɔ nwo mɔɔ ɔbala ye ali+ nee ye Belemgbunlililɛ ne azo la anyunlu kɛ:+ 2 Ka edwɛkɛ ne;+ yele ɛ nwo yɛ ye ndɛndɛ wɔ mekɛ kpalɛ nee mekɛ mɔɔ anu yɛ se la anu, twi bɛ nyunlu,+ bɔ bɛ kɔkɔ ɛsesebɛ, tu bɛ folɛ, wɔ abotane nee ngilehilelɛ kpalɛ muala anu.+ 3 Ɔluakɛ mekɛ bie bara mɔɔ bɛnrɛdie ngilehilelɛ kpalɛ ne* a,+ emomu bɛbali bɛdabɛ bɛ atiakunluwɔzo nzi, na bɛaboɔboa kilehilevolɛma anloa bɛamaa bɛ nwo bɛamaa bɛahoto bɛ nzo nu.*+ 4 Bɛbagyakyi nɔhalɛ ne ɛdielɛ na bɛahɔdie adalɛ edwɛkɛ. 5 Noko wɔmɔ, maa ɛ nye ɛla ɛkɛ wɔ debie biala anu, gyinla ngyegyelɛ nloa,+ yɛ edwɛkpakavolɛ gyima ne,* yɛ wɔ ɛzonlenlɛ gyima ne kpalɛ.+ 6 Na mame, bɛlɛwola me bɛagua kɛ nza mɔɔ bɛfa bɛabɔ afɔle la dɛbadɛba,+ yɛɛ mekɛ mɔɔ mefa meahɔ la*+ ɛbikye. 7 Meho konle kpalɛ ne,+ mezu ɛnriandilɛ ne mewie,+ mezɔ diedi ne anu. 8 Ɔvi mekɛ ɛhye mɔɔ kɔ la, mɔɔ wɔ ɛkɛ maa me la a le tenleneyɛlɛ abotile ne+ mɔɔ Awulae mɔɔ bua ndɛne fɔɔnwo+ bava amaa me kɛ ahatualɛ wɔ kenle zɔhane la,+ noko tɛ me ngome ɔ, emomu bɛdabɛ mɔɔ bɛkulo ɔ nwo mɔɔ ɔbala ye ali la amuala noko. 9 Bɔ mɔdenle bɛla me nwo ɛke ndɛndɛ. 10 Ɔluakɛ Dimase+ ɛhulo ewiade ɛhye* la ati, yekpo me na yehɔ Tɛsalonaeka, Kelɛsɛnze ɛhɔ Galeehyea, Taetɛse ɛhɔ Dalemeehyea. 11 Yeha Luku angomekye ala wɔ me nwo ɛke. Ɛ nee Maake ɛrɛla, ɔluakɛ ɔboa me wɔ ɛzonlenlɛ gyima ne anu. 12 Na mezoa Tekekɛse+ wɔ Ɛfɛsɛse. 13 Saa ɛlɛba a, fa ɛyɛlɛ tɛladeɛ ne mɔɔ mengyakyile ye wɔ Kaapɛse anwo ɛkɛ ne wɔ Tulowase la bɛla, yɛɛ nwomamobɔleɛ ne mɔ, titili nane nwoma mbuluku mralɛ ne mɔ. 14 Alɛzanda mɔɔ le kɔbele dwinvolɛ la yɛle me ɛtane kpole. Gyihova* badua ye kakɛ wɔ ye nyɛleɛ ne anwo.+ 15 Ɛdawɔ noko nea ɛ nwo boɛ wɔ ɔ nwo ɔluakɛ ɔdwazo ɔtia yɛ edwɛkɛ ne kpole kpalɛ. 16 Mekɛ mɔɔ limoa mɔɔ mekaye me nloa la, awie biala angyinla me nzi, bɛ muala bɛkpole me—mesɛlɛ kɛ Nyamenle ɛva ɛhyɛ bɛ. 17 Noko Awulae gyinlanle me nzi na ɔmaanle me tumi, amaa ɔlua me nwo zo bɛabɔ edwɛkpa ne nolo bɔkɔɔ na maanle maanle ne amuala ade;+ na bɛliele me bɛvile awenade ne anloa anu.+ 18 Awulae balie me avi munzule biala anu na yealie me ngoane yeahɔ ye anwuma Belemgbunlililɛ ne anu.+ Anyunlunyia ɛha ye dahuu. Amen. 19 Mebiza Peleseka nee Akoyela+ nee Onɛsefɔlɛse sua nu amra.+ 20 Yilasetɛse+ hale Kɔlente, yɛɛ mengyakyile Tulofemɛse+ wɔ Maelitɛse ɔluakɛ ɛnee ɔnde kpɔkɛ. 21 Bɔ mɔdenle bɛla kolaa na fɔsɛlɛ ne ara. Yubulɛse biza wɔ, ɔ nee Pudɛnse nee Laenɛse nee Kolɔdea yɛɛ mediema ne mɔ amuala. 22 Awulae nee sunsum ne mɔɔ ɛda ye ali la ɛdɛnla. Ye ɛlolɛ kpole ne ɛha bɛ.\n^ Anzɛɛ “me ɛhɔlɛ.”


Ɛlɛ Ɛhulolɛ Kɛ Ɛbazi Abotane Wɔahendɛ Ɔ?—Gyemise 5:8 | Debiezukoalɛ\nƐzinzalɛ Arane—Debiezukoalɛ Ɛdeɛ | August 2017\nKENGA YE WƆ Afrikaans Albanian America Mumule Aneɛ Amharic Amis Angola Mumule Aneɛ Arabic Argentina Mumule Aneɛ Armenian Armenian (West) Australia Mumule Aneɛ Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivia Mumule Aneɛ Boulou Brazil Mumule Aneɛ Britain Mumule Aneɛ Bulgarian Catalan Cebuano Chichewa Chile Mumule Aneɛ China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chol Chuvash Cibemba Cinyanja Colombia Mumule Aneɛ Croatian Cuba Mumule Aneɛ Czech Czech Mumule Aneɛ Dangme Danish Digor Douala Dutch Ecuador Mumule Aneɛ Edo Efik English Estonian Ewe Fijian Filipi Mumule Aneɛ Finnish Finnish Mumule Aneɛ Fon French French Mumule Aneɛ Ga Garifuna Georgian German German Mumule Aneɛ Giliki Giliki Mumule Aneɛ Guarani Gujarati Gun Haitian Creole Hausa Herero Hibulu Hiligaynon Hindi Hiri Motu Hungarian Hungary Mumule Aneɛ Ibanag Icelandic Igbo Iloko India Mumule Aneɛ Indonesia Mumule Aneɛ Indonesian Isoko Italian Italy Mumule Aneɛ Japan Mumule Aneɛ Japanese Jula Kabiye Kamba Kannada Kenya Mumule Aneɛ Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Mumule Aneɛ Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Maya Mazatec (Huautla) Mbunda Mexico Mumule Aneɛ Mingrelian Mixe (North Central) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguay Mumule Aneɛ Persian Peru Mumule Aneɛ Pidgin (Cameroon) Polish Polish Mumule Aneɛ Portugal Mumule Aneɛ Portuguese (Brazil) Punjabi Quebec Mumule Aneɛ Quechua (Ancash) Quechua (Bolivia) Romania Mumule Aneɛ Romanian Russia Mumule Aneɛ Russian Samoan Sango Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovakia Mumule Aneɛ Slovenian Solomon Islands Pidgin South Africa Mumule Aneɛ Spain Mumule Aneɛ Spanish Sranantongo Swahili Swahili (Congo) Swati Swedish Tagalog Taiwan Mumule Aneɛ Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Venezuela Mumule Aneɛ Vietnamese Waray-Waray Wolaita Xhosa Yoruba Zande Zapotec (Isthmus) Zimbabwe Mumule Aneɛ Zulu\nƐlɛ Ɛhulolɛ Kɛ Ɛbazi Abotane Wɔahendɛ Ɔ?\n“Bɛdabɛ noko, bɛnyia abotane.”—GYE. 5:8.\nEDWƐNE: 114, 79\nDuzu a abotane mɔɔ yɛbanyia la kile a?\nDuzu a boale tete nɔhalɛ azonvolɛ ɔmaanle bɛnyianle ɛhulolɛ kɛ bɛbahendɛ Gyihova a?\nKɛzi Gyihova nee Gyisɛse ɛhile kɛ bɛlɛ abotane ɛ?\n1, 2. (a) Duzu a kola maa yɛbiza kɛ, “Kenlenzu” a? (b) Duzu ati a tete nɔhalɛ azonvolɛ neazo ne kola kyekye yɛ rɛle ɛ?\n“KENLENZU?” Kpuya ɛhye a ngapezoma, Ayezaya nee Habakɛke bizale a. (Aye. 6:11; Hab. 1:2) Mɔɔ Belemgbunli Devidi noko hyehyɛ Edwɛndolɛ 13 ne la, ɔbizale ye fane nna kɛ: “Kenlenzu?” (Edw. 13:1, 2) Mɔɔ menli mɔɔ bɛnlɛ diedi rale yɛ Awulae Gyisɛse Kelaese anwo ɛkɛ la, ɔdaye noko ɔbizale kpuya ɛhye bie. (Mat. 17:17) Ɔti, saa ɔyɛ na yɛdayɛ noko yɛbiza kpuya ɛhye bie a, ɔnle kɛ ɔsi yɛ nwo.\n2 Duzu a kola maa yɛbiza kɛ: “Kenlenzu” a? Bie a bɛlɛsisi yɛ. Anzɛɛ bie a, yɛgyi kpanyinliyɛlɛ, anwodolɛ anzɛɛ “mekɛ mɔɔ li awieleɛ mɔɔ anu yɛ se” la anu ngyegyelɛ nloa. (2 Tim. 3:1) Anzɛɛ bie a menli mɔɔ de bikye yɛ la ɛlɛfa bɛ subane ɛtane ne agyegye yɛ. Kɛ ɔde ye biala la, ɔkyekye yɛ rɛle kɛ Gyihova andea ye tete nɔhalɛ azonvolɛ mɔɔ bizale kpuya ɛhye la!\n3. Saa yɛkɔ ngyegyelɛ nu a, duzu a baboa yɛ a?\n3 Saa yɛkɔ ngyegyelɛ zɛhae mɔ anu a, duzu a baboa yɛ a? Sunsum ne maanle ɛdoavolɛ Gyemise mɔɔ le Gyisɛse adiema la zele yɛ kɛ: “Mediema, bɛzi abotane bɛhɔkpula Awulae ɛralɛ ne.” (Gye. 5:7) Nɔhalɛ nu, yɛ muala yɛhyia abotane. Noko, kɛ ɔkɛyɛ na yɛanyia subane kpalɛ ɛhye ɛ?\nABOTANE A LE DUZU?\n4, 5. (a) Duzu a abotane mɔɔ yɛbanyia la kile a? (b) Abotane nwo neazo ko boni a ɛdoavolɛ Gyemise yɛle a? (Nea mɔlebɛbo nvoninli ne.)\n4 Kɛmɔ Baebolo ne ka la, abotane le sunsum nwuanzanwuanza ne ma; saa Nyamenle amboa yɛ a, alesama mɔɔ ɛnli munli la ɛnrɛhola ɛnrɛnyia abotane mɔɔ bɛhyia nwo la. Abotane le ahyɛlɛdeɛ mɔɔ vi Nyamenle ɛkɛ, na saa yɛnyia abotane a ɔkile kɛ yɛkulo ye. Eza saa yɛnyia awie mɔ anwo abotane a, ɔkile kɛ yɛkulo bɛ. Saa yɛnlɛ abotane a, ɔbazɛkye agɔnwolɛvalɛ mɔɔ yɛ nee awie mɔ lɛ la; yɛnyia abotane a ɔmaa nuhua mia. (1 Kɔl. 13:4; Gal. 5:22) Kilisiene subane mgbalɛ dɔɔnwo boka abotane anwo. Kɛ neazo la, abotane boka kpundiigyinlanlɛ nwo na ɔmaa yɛfa adwenle kpalɛ yɛgyinla tɛnlabelɛ mɔɔ anu yɛ se la anloa. (Kɔl. 1:11; Gye. 1:3, 4) Abotane eza kola kile kɛ yɛbagyinla amaneɛnwunlɛ nloa mɔɔ yɛnli nzenralɛ na yɛagyinla kpundii mɔɔ yɛngyakyi yɛ munlililɛ nu ɔnva nwo biala mɔɔ bado yɛ la. Bieko, Baebolo ne tu yɛ folɛ kɛ yɛnyia abotane. Bɛzi abotane ɛhye azo wɔ Gyemise 5:7, 8. (Kenga.)\n5 Duzu ati a ɔwɔ kɛ yɛnyia ɛhulolɛ kɛ yɛbahendɛ Gyihova ɛ? Gyemise fa yɛ tɛnlabelɛ ne toto ɛyazonlɛnli nwo. Ɛyazonlɛnli bayɛ gyima ɛsesebɛ alua ma, noko ɔnlɛ tumi wɔ ɛlobɔ ne azo anzɛɛ baka ne ɛnyilɛ nu. Ɔnrɛhola ɔnrɛmaa mekɛ ne ɛnrɛdwu ndɛndɛ. Ɔdie ɔto nu kɛ, ɔwɔ kɛ ɔkendɛ “azɛlɛ ne azo ma mɔɔ sonle bolɛ la.” Zɔhane ala a, ninyɛne dɔɔnwo wɔ ɛkɛ ne mɔɔ yɛnlɛ zolɛ tumi wɔ mekɛ mɔɔ yɛlɛkendɛ kɛ Gyihova ɛwɔkɛ ne mɔ bara nu la a. (Maake 13:32, 33; Gyi. 1:7) Ɔwɔ kɛ yɛkendɛ kɛ ɛyazonlɛnli ne la.\n6. Duzu a yɛsukoa yɛfi ngapezonli Maeka neazo ne anu a?\n6 Tɛnlabelɛ mɔɔ yɛkɔ nu ɛnɛ la le kɛ ngapezonli Maeka mekɛ zo ɛdeɛ ne la. Ɔdɛnlanle aze wɔ Belemgbunli Ehaze atisesebɛ tumililɛ bo, ɛnee ninyɛndane ɛlɛkɔ zo kpalɛ. Nɔhalɛ nu, ɛnee ɛtane ala a menli ne di a, “yɛɛ bɛdi ye nrɛlɛbɛ nu kpalɛ.” (Kenga Maeka 7:1-3.) Maeka nwunle kɛ ɔdaye mumua ne ɔnrɛhola ɔnrɛhakyi tɛnlabelɛ ɛhye mɔ. Ɔti, duzu a ɔyɛle a? Ɔka kɛ: “Mame, mebanlea mɔɔ [Gyihova] kɛyɛ la, mebahendɛ me ngoanelielɛ Nyamenle ne; me Nyamenle ne badie me.” (Maeka 7:7) Yɛdayɛ noko ɔwɔ kɛ ‘yɛkendɛ’ kɛ Maeka la.\n7. Saa yɛlɛkendɛ kɛ Gyihova ɛwɔkɛ ne mɔ bara nu a, ɛnee yɛwie ɔ?\n7 Saa yɛlɛ diedi kɛ Maeka a, yɛbanyia ɛhulolɛ kɛ yɛbahendɛ Gyihova. Yɛ tɛnlabelɛ ne ɛnle kɛ pilizanli mɔɔ ɛlɛkendɛ kɛ bɛbabua ye ewule fɔlɛ la. Ɔwɔ kɛ ɔkendɛ, ɔ nye ɛnla kenle zɔhane ade. Nea kɛzi ninyɛne le ngakyile wɔ yɛ afoa nu a! Yɛlɛ ɛhulolɛ kɛ yɛbahendɛ Gyihova, ɔluakɛ yɛze kɛ ye ɛwɔkɛ mɔɔ yebɔ kɛ yɛbanyia dahuu ngoane la bara nu wɔ ye mekɛ kpalɛ nu! Ɔti, ‘yɛfa abotane nee anyelielɛ yɛgyinla debie biala anloa.’ (Kɔl. 1:11, 12) Saa yɛanyɛ ye zɔ, yɛfa ɛya na yɛtendɛ yɛ nzo abo kɛ Gyihova ɛnyɛ ye debie ndɛndɛ a, yɛ Nyamenle ne anye ɛnrɛlie nwo.—Kɔl. 3:12.\nABOTANEZILƐ NWO NEAZO BIE MƆ\n8. Duzu a ɔwɔ kɛ yɛkakye ye wɔ mekɛ mɔɔ yɛlɛsuzu tete nɔhalɛ azonvolɛ mɔɔ dɛnlanle aze la neazo ne anwo a?\n8 Saa yɛkakye tete nɔhalɛ azonvolɛ mɔɔ bɛhendɛle Gyihova bɛmaanle ye ɛwɔkɛ ne mɔ rale nu a, yɛbanyia ɛhulolɛ kpole kɛ yɛbahendɛ. (Wlo. 15:4) Mekɛ mɔɔ yɛlɛsuzu bɛ neazo ne anwo la, ɔwɔ kɛ yɛkakye mekɛ tendenle mɔɔ ɛnee ɔwɔ kɛ bɛkendɛ, deɛmɔti bɛnyianle ɛhulolɛ kɛ bɛbahendɛ nee nyilalɛ mɔɔ vi nu rale la.\nƐnee ɔwɔ kɛ Ebileham kendɛ ɛvolɛ dɔɔnwo kolaa na bɛawo ye nlɔnra Yisɔ nee Gyekɔbo (Nea ɛdendɛkpunli 9, 10)\n9, 10. Mekɛ tendenle nyɛ a ɛnee ɔwɔ kɛ Ebileham nee Sɛla kendɛ Gyihova a?\n9 Maa yɛzuzu Ebileham nee Sɛla neazo ne anwo. Bɛboka “bɛdabɛ mɔɔ bɛdua diedi nee abotane zo bɛnyia ɛwɔkɛ ne mɔ la” anwo. Ngɛlɛlera ne ka kɛ, “Ebileham nyianle abotane la,” ɔ sa hanle ɛwɔkɛ ne mɔɔ Gyihova hanle kɛ ɔbayila ye na yeamaa ɔ bo zo amra anwo anzo la. (Hib. 6:12, 15) Duzu ati a ɛnee ɔwɔ kɛ Ebileham nyia abotane a? Ɔluakɛ ɛnee ɔbahyɛ na ɛwɔkɛ ne ara nu. Ngyekyeleɛ mɔɔ Gyihova nee Ebileham yɛle la bɔle ɔ bo yɛle gyima wɔ Naesan 14, 1943 K.Y.M. Mekɛ zɔhane a Sɛla nee ye sua nu amra pɛle Azule Yufileti ne hɔle Ɛwɔkɛ Azɛlɛ ne azo a. Ɛnee ɔwɔ kɛ Ebileham kendɛ ɛvolɛ 25 kolaa na bɛawo ɔ ra Ayezeke wɔ 1918 K.Y.M. yɛɛ ɛvolɛ 60 bieko kolaa na bɛawo ye nlɔnra Yisɔ nee Gyekɔbo wɔ 1858 K.Y.M.—Hib. 11:9.\n10 Azɛlɛ dodo nyɛ a Ebileham nyianle a? Bɛze yɛ kɛ: “Noko [Gyihova ammaa] ye [Ebileham] bie kɛ ye agyapadeɛ, ɛleka mɔɔ ɔbava ɔ gyakɛ yeazie bɔbɔ la, yeanva yeammaa ye; noko ɔbɔle ye ɛwɔkɛ kɛ ɔbava yeamaa ye kɛ agyapadeɛ, na ɔwu a yeava yeamaa ɔ bo zo amra, noko mekɛ zɔhane ɛnee ɔnlɛ ralɛ.” (Gyi. 7:5) Ebileham nee ɔ bo zo amra pɛle Yufileti ne la anzi ɛvolɛ 430 yɛɛ ɔ bo zo amra rayɛle maanle mɔɔ bava azɛlɛ ne ayɛ bɛ ɛdeɛ a.—Ade. 12:40-42; Gal. 3:17.\n11. Duzu ati a ɛnee Ebileham kulo kɛ ɔkendɛ Gyihova ɛ, na nyilalɛ boni a ye abotane ne bamaa yeanyia a?\n11 Ɛnee Ebileham kulo kɛ ɔkendɛ, ɔluakɛ ɛnee ɔlɛ diedi wɔ Gyihova anu. (Kenga Hibuluma 11:8-12.) Ebileham nyianle ɛhulolɛ kɛ ɔbahendɛ, ɔnva nwo kɛ ɛwɔkɛ ne amuala amba nu wɔ ye mekɛ zo la. Noko saa bɛdwazo Ebileham bɛba paladaese azɛlɛ ne azo a, nea kɛzi ɔ nye balie a. Saa ɔnwu kɛ bɛhɛlɛle ɔdaye nee ɔ bo zo amra anwo edwɛkɛ dɔɔnwo wɔ Baebolo ne anu a, ɔbazi ɔ nwo. * Nea kɛzi ɔ nye balie, wɔ mekɛ mɔɔ ɔbanwu kɛ ɔboale ɔmaanle Gyihova bodane mɔɔ fale Mɛzaya ne anwo rale nu a! Nɔhalɛ nu, ɔbade nganeɛ kɛ yeangendɛ mgbane.\n12, 13. Duzu ati a ɛnee Dwosefi hyia abotane a, na subane kpalɛ boni a ɔnyianle a?\n12 Ebileham anlɔnra Dwosefi noko nyianle ɛhulolɛ kɛ ɔbahendɛ. Bɛsisile ye kpole kpalɛ. Mɔɔ limoa, ɔnyianle ɛvolɛ kɛyɛ 17 la, ɔ mediema ne mɔ dɔnenle ye kɛ akɛlɛ. Akee bɛdonle ye ɛzonle kɛ yedo ɔ menle aye bɔna, na bɛdole ye efiade. (Mɔl. 39:11-20; Edw. 105:17, 18) Ɔyɛle ninyɛne mɔɔ tenrɛ, noko kɛ anrɛɛ ɔbanyia nyilalɛ la, ɛnee ɔzɔho kɛ bɛlɛtwe ɔ nzo. Noko wɔ ɛvolɛ 13 anzi, ninyɛne hakyile ndɛndɛ. Bɛyele ye bɛvile efiade na bɛyɛle ye kpanyinli mɔɔ tɔ zo nwiɔ wɔ Yigyibiti.—Mɔl. 41:14, 37-43; Gyi. 7:9, 10.\n13 Asoo Dwosefi vale ɛya kɛ bɛsisile ye la? Yeanyia ye Nyamenle, Gyihova anu anwodozo bieko ɔ? Kyɛkyɛ. Duzu a boale Dwosefi maanle ɔhendɛle a? Ɔnyianle Gyihova anu diedi. Ɔnwunle Gyihova asa wɔ ye ɛbɛlabɔlɛ nu. Nea kɛzi ɛhye lale ali wɔ edwɛkɛ mɔɔ ɔhanle ɔhilele ɔ mediema ne mɔ anu la: “Bɛmmasulo; na tɛ mame a megyi Nyamenle agyakɛ anu a! Bɛmɛ ɛdeɛ, ɛnee bɛkpondɛ me nee munzule, na Nyamenle kpondɛle me nee saleɛ, amaa yeara ye zɔhane na mealie menli dɔɔnwo ngoane, kɛmɔ ɛnɛ bɛde la.” (Mɔl. 50:19, 20) Nɔhalɛ nu, Dwosefi nwunle kɛ yeangendɛ mgbane.\n14, 15. (a) Duzu a ka ahonle wɔ Devidi abotane ne anwo a? (b) Duzu a boale Devidi maanle ɔhendɛle a?\n14 Bɛsisile Belemgbunli Devidi noko fane dɔɔnwo. Gyihova kpokpale Devidi wɔ ye ngakula nu kɛ ɔbayɛ Yizilayɛ belemgbunli kenle bie ɛdeɛ, noko ɛnee ɔwɔ kɛ ɔkendɛ kɛyɛ ɛvolɛ 15 kolaa na bɛazie ye belemgbunli wɔ ye abusua ekpunli ne azo. (2 Sa. 2:3, 4) Wɔ mekɛ ɛhye anu, Belemgbunli Sɔɔlo mɔɔ ɛnli nɔhalɛ la ɛnee kulo kɛ ɔku Devidi. * Yemɔti, ɛnee ɔwɔ kɛ Devidi nriandi, bie a ɔkɔ maanle gyɛne zo anzɛɛ ɔda bolɛ bɔne nu wɔ fienemgbole ne anu. Mekɛ bɔbɔ mɔɔ bɛhunle Sɔɔlo wɔ konle nu la, ɛnee ɔwɔ kɛ Devidi kendɛ ɛvolɛ nsuu bieko kolaa bɛazie ye belemgbunli wɔ Yizilayɛ maanle ne azo.—2 Sa. 5:4, 5.\n15 Duzu ati a ɛnee Devidi kulo kɛ ɔkendɛ a? Yɛnwu mualɛ ne wɔ edwɛndolɛ ne mɔɔ kpuya nna ɛhye wɔ nu la anu, ɔbizale kɛ: “Kenlenzu?” Mɔɔ ɔhanle la ɛne: “Noko me rɛle wɔ wɔ ɛhulolɛ kpundii ne anu; mebali fɛlɛko wɔ wɔ ngoanelielɛ ne ati. Mebado edwɛne meamaa [Gyihova], ɔboalekɛ ɔ nee me ɛli ye boɛ.” (Edw. 13:5, 6) Devidi vale ɔ nwo dole Gyihova ɛhulolɛ kpundii ne azo. Ɛnee ɔ nye la kɛ ye sɔnea ne bara awieleɛ, na ɔdwenlenle kɛzi Gyihova nee ye lile ye boɛ la anwo. Ɛhɛe, Devidi dele nganeɛ kɛ ɔnrɛhendɛ mgbane.\nMɔɔ fale abotanezilɛ nwo la, Gyihova anye ɛnla kɛ yɛbayɛ debie mɔɔ ɔdaye mumua ne ɔngulo kɛ ɔbayɛ la\n16, 17. Kɛzi Gyihova Nyamenle nee Gyisɛse Kelaese ɛyɛ ɛhendɛlɛ nwo neazo kɛnlɛma ɛ?\n16 Mɔɔ fale abotanezilɛ nwo la, Gyihova anye ɛnla kɛ yɛbayɛ debie mɔɔ ɔdaye mumua ne ɔngulo kɛ ɔbayɛ la. Yeyɛ ɛhendɛlɛ nwo neazo kɛnlɛma. (Kenga 2 Pita 3:9.) Gyihova ɛva ɛvolɛ dɔɔnwo ɛhendɛ, amaa yeaziezie edwɛkɛ kpole ne mɔɔ zile wɔ Yidɛn tola ne anu la bɔkɔɔ. ‘Ɔlɛkendɛ’ kenle mɔɔ ɔbade ye duma ne anwo bɔkɔɔ la. Ɛhye bava nyilalɛ dɔɔnwo arɛlɛ menli mɔɔ “bɛfa bɛ rɛle bɛwula ye nu la.”—Aye. 30:18.\n17 Gyisɛse noko nyianle ɛhulolɛ kɛ ɔbahendɛ. Mɔɔ ɔwɔ azɛlɛ ye azo la, ɔlile nɔhalɛ ɔhɔle ewule nu. Wɔ ɛvolɛ 33 Y.M. anu, ɔvale ye afɔlebɔlɛ ne anu nvasoɛ ne ɔhɔmaanle Gyihova, na ɛnee ɔwɔ kɛ ɔkendɛ too ɛvolɛ 1914 kolaa na yeabɔ ye Belemgbunlililɛ bo. (Gyi. 2:33-35; Hib. 10:12, 13) Ɔwɔ kɛ Gyisɛse kendɛ too ye Ɛvolɛ Apenle Ko Tumililɛ ne ba awieleɛ kolaa na bazɛkye ye agbɔvolɛ bɔkɔɔ. (1 Kɔl. 15:25) Ɔbahendɛ yeahyɛ, noko yɛdie yɛdi kɛ ye ɛhendɛlɛ ne ɛnrɛyɛ gyɛne.\nDUZU A BABOA YƐ A?\n18, 19. Duzu a baboa yɛ amaa yɛanyia ɛhulolɛ kɛ yɛbahendɛ ɛ?\n18 Nɔhalɛ nu, ɔwɔ kɛ yɛ nuhua ko biala nyia ɛhulolɛ kɛ ɔbahendɛ anzɛɛ ɔbazi abotane. Noko duzu a baboa yɛ amaa yɛayɛ ɛhye a? Sɛlɛ Nyamenle sunsum ne. Kakye kɛ, abotane boka sunsum ne ma ne anwo. (Ɛfɛ. 3:16; 6:18; 1 Tɛs. 5:17-19) Sɛlɛ Gyihova kɛ ɔboa wɔ ɔmaa ɛgyinla kpundii.\n19 Eza kakye mɔɔ boale Ebileham, Dwosefi nee Devidi ɔmaanle bɛhendɛle Gyihova kɛ ye ɛwɔkɛ ne mɔ bara nu la. Ɛnee bɛlɛ diedi wɔ Gyihova anu, yɛɛ ɛnee bɛze kɛ ɔ nee bɛ bali ye boɛ. Bɛanva bɛ adwenle bɛanzie bɛ nwo nee bɛ boɛlilɛ zo. Saa yɛsusu kɛzi ɔwiele bɛ boɛ la anwo a, ɔbamaa yɛ anwosesebɛ amaa yɛahendɛ.\n20. Duzu a ɔwɔ kɛ yɛsi kpɔkɛ kɛ yɛbayɛ a?\n20 Yɛyia ngyegyelɛ nee sɔnea ɛdeɛ, noko yɛzi kpɔkɛ kɛ ‘yɛbahendɛ.’ Ɔdwu mekɛ ne bie a, yɛbadea nu kɛ: “O Awulae, kenlenzu?” (Aye. 6:11) Noko, Nyamenle sunsum nwuanzanwuanza ne moalɛ ti, yɛ nuhua ko biala ɛzi kpɔkɛ kɛ ɔbaha Gyɛlɛmaya edwɛkɛ ne bie: “[Gyihova] le me afoa nu ɛdeɛ, yemɔti mebanyia anyelazo wɔ ye nu.”—Awo. 3:21, 24.\n^ ɛden. 11 Mɔlebɛbo buluku ne adile kɛyɛ 15 ka Ebileham anwo edwɛkɛ. Bieko, menli mɔɔ hɛlɛle Kilisiene Giliki Ngɛlɛlera ne la bɔle Ebileham duma fane mɔɔ bo 70.\n^ ɛden. 14 Sɔɔlo lile belemgbunli ɛvolɛ nwiɔ anzi la, Gyihova kpole ye, noko ɔhɔle zo ɔlile belemgbunli too ɛvolɛ 38 kolaa na yeawu.—1 Sa. 13:1; Gyi. 13:21.\nFa nwa awie Fa nwa awie Ɛlɛ Ɛhulolɛ Kɛ Ɛbazi Abotane Wɔahendɛ Ɔ?\n“Nyamenle Anzodwolɛ Ne. . . Bo Ndelebɛbo Muala Azo”\nƐBƐLABƆLƐ NU EDWƐKƐ Yɛgyinla Kpundii Wɔ Sɔnea Nu A Ɔmaa Yɛnyia Nyilalɛ\nKɛzi Yɛye Subane Dɛba Ne Yɛgua Bɔkɔɔ La\nKɛzi Yɛwula Subane Fofolɛ Ne Dahuu La\nYƐ TETEDWƐKƐ “Mekɛ Boni A Yɛbahɔ Nyianu Bieko A?”\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE—DEBIEZUKOALƐ ƐDEƐ August 2017\nFa nwa awie Fa nwa awie ƐZINZALƐ ARANE—DEBIEZUKOALƐ ƐDEƐ August 2017\nƐZINZALƐ ARANE—DEBIEZUKOALƐ ƐDEƐ August 2017


Pɔɔlo ɛhakyilɛ nee ye gyima mɔlebɛbo (13-24)\n1 Medame Pɔɔlo, mɔɔ mele ɛzoanvolɛ mɔɔ tɛ sonla a kpale me, emomu Gyisɛse Kelaese nee Nyamenle Selɛ ne mɔɔ dwazole ye vile mowuamra anu la a kpale me la, 2 me nee mediema mɔɔ boka me nwo la amuala ɛlɛkɛlɛ ahɔmaa Galeehyea asafo ne mɔ: 3 Yɛ Ze Nyamenle nee Awulae Gyisɛse Kelaese ɛlo bɛ na ɔmaa bɛ anzodwolɛ. 4 Ɔvale ɔ nwo ɔmaanle amaa yealie yɛ yeavi ɛtane ewiade ɛhye* mɔɔ wɔ ɛkɛ la anu kɛ mɔɔ yɛ Nyamenle nee yɛ Ze ne kulo la, 5 anyunlunyia ɛha Nyamenle dahuu. Amen. 6 Ɔyɛ me nwanwane kɛ bɛlɛtwe bɛ nwo ndɛndɛ* bɛavi Ahenle mɔɔ luale Kelaese ɛlolɛ ne azo vɛlɛle bɛ la anwo bɛahɔ edwɛkpa fofolɛ nwo la. 7 Tɛ edwɛkpa fofolɛ bie ɔ; emomu menli bie a ɛlɛgyegye bɛ na bɛkpondɛ kɛ bɛsɛkye Kelaese anwo edwɛkpa ne a. 8 Noko, saa yɛdayɛ anzɛɛ anwumabɔvolɛ bɔbɔ vi anwuma baka edwɛkpa fofolɛ bie kile bɛ wɔ edwɛkpa ne mɔɔ yɛhanle yɛhilele bɛ la anzi a, munzule ɛha ye. 9 Yɛha, na eza mesi zolɛ bieko, Awie biala mɔɔ ɔlɛka edwɛkpa fofolɛ bie wɔ mɔɔ bɛlie bɛli la anzi la, munzule ɛha ye. 10 Ɛnee akee sonla a melɛbɔ mɔdenle kɛ menyia ɔ nyunlu ɛlolɛ a anzɛɛ Nyamenle ɔ? Anzɛɛ melɛbɔ mɔdenle kɛ mesɔ menli nye ɔ? Saa menli nye a melɛsɔ a, anrɛɛ menle Kelaese akɛlɛ. 11 Mediema, mekpondɛ kɛ bɛnwu ye kɛ edwɛkpa ne mɔɔ membɔle ye nolo mengilele bɛ la ɛnvi sonla ɛkɛ; 12 ɔluakɛ meanlie meanvi sonla ɛkɛ, yɛɛ tɛ awie a hilehilele me a, emomu, Gyisɛse Kelaese mumua ne a yele hilele me a. 13 Bɛde kɛ mekɛ mɔɔ mewɔ Dwuuma ɛzonlenlɛ ne anu la, menyɛle Nyamenle asafo ne kpɔdekpɔde ɛsesebɛ* na menyɛle kɛ mesɛkye ye bɔkɔɔ; 14 na menyianle anyuhɔlɛ wɔ Dwuuma ɛzonlenlɛ ne anu mendɛlale me tipɛnema dɔɔnwo wɔ me maanle nu, ɔluakɛ ɛnee mebɔ me ze mɔ ngilehilelɛ ne anwo mɔdenle kpalɛ. 15 Noko mekɛ mɔɔ Nyamenle mɔɔ maanle me mame wole me na ɔluale ye ɛlolɛ ne azo ɔvɛlɛle me la nwunle kɛ ɔle kpalɛ 16 kɛ ɔye ɔ Ra ne ɔkile me amaa meabɔ ɔ nwo edwɛkpa ne nolo meahile maanle maanle ne la, meanyɛ ye ndɛ meangɔmbiza sonla biala adwenle;* 17 yɛɛ meangɔ menli mɔɔ limoale me nyunlu yɛle ɛzoanvolɛma la ɛkɛ wɔ Gyɛlusalɛm, emomu mengɔle Areleebea, na nzinlii menziale membale Dɛmasekɛse. 18 Akee ɛvolɛ nsa anzi mengɔle Gyɛlusalɛm kɛ mekakpɔla Sifase,* na mendɛnlanle ɔ nwo ɛkɛ kenle 15. 19 Noko meannwu ɛzoanvolɛma ne mɔɔ ɛha la biala kɛ Awulae adiema Gyemise ala. 20 Nyamenle di daselɛ kɛ ninyɛne mɔɔ melɛkɛlɛ meamaa bɛ la le nɔhalɛ. 21 Nzinlii mengɔle Selea nee Selesea maanzinli ne mɔ anu. 22 Noko ɛnee Kelaese asafo ne mɔ mɔɔ wɔ Dwudiya la biala ɛnze me. 23 Mɔɔ ɛnee bɛte la a le kɛ: “Nrenyia ne mɔɔ yɛle yɛ kpɔdekpɔde mekɛ bie la ɛnɛ ɛlɛbɔ diedi ne mɔɔ alimoa ne ɔzɛkyele ye la anwo edwɛkpa ne nolo.” 24 Na medame ti bɛbɔle ɔ bo bɛwulale Nyamenle anyunlunyia.\n^ Anzɛɛ “bɛlɛyɛ ye ndɛ bɛanriandi.”


Gyisɛse Wule Wɔ Gɔlogota | Ngakula Baebolo Ɛzukoalɛdeɛ\nGyisɛse Wule Wɔ Gɔlogota\nƐsɔfo mgbanyinli ne mɔ vale Gyisɛse hɔle amɛnlado ne sua nu. Paelɛte bizale bɛ kɛ: ‘Duzu a nrenyia ɛhye ɛyɛ a?’ Bɛhanle kɛ: ‘Ɔse ɔle belemgbunli!’ Paelɛte bizale Gyisɛse kɛ: “Wɔmɔ a ɛle Dwuuma Belemgbunli ne la ɔ?” Gyisɛse buale kɛ: “Me Belemgbunlililɛ ɛnvi ewiade ɛhye anu.”\nAkee Paelɛte vale Gyisɛse hɔmaanle Hɛlɔdo mɔɔ nea Galeli azo la kɛ ɔnlea saa ɔbanyia edwɛkɛ bie yeatia ye a. Hɛlɔdo annyia bie ɔti ɔvale ye ɔhɔmaanle Paelɛte. Akee Paelɛte zele menli ne kɛ: ‘Yɛannyia edwɛkɛ biala yɛantia nrenyia ɛhye. Mebagyakyi ye.’ Bɛdeɛdeanle nu kɛ: ‘Ku ye! Ku ye!’ Sogyama bilale Gyisɛse empele, bɛtotole nyɛlɛ ɔ nwo na bɛbole ye. Bɛvale mbowule abotile bɛkpolole ɔ ti na bɛgolole ɔ nwo kɛ: ‘Anzodwolɛ ɛha wɔ, Dwuuma Belemgbunli.’ Eza Paelɛte zele menli ne kɛ: ‘Mennwu ɛtane biala wɔ nrenyia ɛhye anwo.’ Noko bɛdeɛdeanle nu kɛ: “Bɔ ye baka nu!” Ɔti Paelɛte vale ye maanle bɛ kɛ bɛhɔhu ye.\nBɛvale Gyisɛse bɛhɔle ɛleka bie mɔɔ bɛfɛlɛ ye Gɔlogota la, bɛbɔle ye baka nu na bɛmaanle baka ne zo. Gyisɛse yɛle asɔne kɛ: ‘Egya, fakyɛ bɛ, ɔluakɛ bɛnze mɔɔ bɛlɛyɛ la.’ Menli golole ɔ nwo kɛ: ‘Saa ɛle Nyamenle ara a, ɛvi baka ne azo dwu aze! Die ɛ nwo.’\nƐtanevolɛma ne mɔɔ bɛhenda ɔ nwo ɛkɛ ne la ko hanle kɛ: “Ɛba wɔ Belemgbunlililɛ ne anu a kakye me.” Gyisɛse bɔle ye ɛwɔkɛ kɛ: “Ɛbaboka me nwo wɔ Paladaese.” Wɔ ewia ne, awozinli hedale azɛlɛ ne kɔsɔɔti azo too dɔnehwele nsa. Ɛdoavolɛma ne bie mɔ gyinlanle baka ne anwo, Gyisɛse mame Mɛle boka nwo. Gyisɛse zele Dwɔn kɛ ɔnlea Mɛle kɛ ɔdaye ye mame.\nAkee Gyisɛse hanle kɛ: “Yewie!” Ɔzile ɔ ti aze na ɔliele ye ɛnwomenle mɔɔ li awieleɛ. Ɛkɛ ne ala azɛlɛ kpusule kpole bie. Ɛzonlenlɛ sua ne anu mgbɛnu ɛdanlɛ ne mɔɔ kyɛ Nwuanzanwuanza Ɛleka nee Nwuanzanwuanza Nu Nwuanzaanwu Ɛleka ne anu la anu dele sinli nwiɔ. Sogya kpanyinli bie hanle kɛ: ‘Amgba nrenyia ɛhye le Nyamenle Ara.’\n“Nyamenle ɛwɔkɛ ne mɔ amuala ɛlua ɔ nwo zo ɛyɛ ‘ɛhɛe.’”—2 Kɔlentema 1:20\nKpuya: Duzu ati a Paelɛte maanle bɛhunle Gyisɛse ɛ? Kɛzi Gyisɛse lale ye ali kɛ ɔdwenle awie mɔ anwo ɔtɛla ɔ nwo ɛ?\nMateyu 27:11-14, 22-31, 38-56; Maake 15:2-5, 12-18, 25, 29-33, 37-39; Luku 23:1-25, 32-49; Dwɔn 18:28–19:30\nBaebolo ne kile kɛ Gyisɛse ewule ne anwo hyia kpalɛ. Asoo bodane bie ati a ɔwule a?


Wulutu 4 | Yintanɛte Zo Baebolo | Ewiade Fofolɛ Ngilebɛbo\nKENGA YE WƆ Afrikaans Albanian America Mumule Aneɛ Amharic Arabic Argentina Mumule Aneɛ Armenian Australia Mumule Aneɛ Austria Mumule Aneɛ Azerbaijani Azerbaijani (Cyrillic) Batak (Karo) Batak (Toba) Bengali Bislama Bolivia Mumule Aneɛ Brazil Mumule Aneɛ Britain Mumule Aneɛ Bulgarian Cambodian Cebuano Chichewa Chile Mumule Aneɛ China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Colombia Mumule Aneɛ Costa Rica Mumule Aneɛ Croatia Mumule Aneɛ Croatian Cuba Mumule Aneɛ Czech Czech Mumule Aneɛ Danish Dutch Dutch Mumule Aneɛ Ecuador Mumule Aneɛ Efik English Estonian Ewe Fijian Filipi Mumule Aneɛ Finnish French Ga Georgian German German Mumule Aneɛ Ghana Mumule Aneɛ Giliki Giliki Mumule Aneɛ Guarani Guatemala Mumule Aneɛ Gujarati Gun Haitian Creole Hibulu Hiligaynon Hindi Honduras Mumule Aneɛ Hungarian Hungary Mumule Aneɛ Igbo Iloko India Mumule Aneɛ Indonesia Mumule Aneɛ Indonesian Ireland Mumule Aneɛ Isoko Israel Mumule Aneɛ Italian Italy Mumule Aneɛ Jamaican Sign Language Japan Mumule Aneɛ Japanese Javanese Kannada Kazakh Kenya Mumule Aneɛ Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korea Mumule Aneɛ Korean Latvian Lingala Lithuanian Luganda Luo Luvale Macedonian Madagascar Mumule Aneɛ Malagasy Malay Malayalam Malaysia Mumule Aneɛ Maltese Marathi Maya Mexico Mumule Aneɛ Mozambique Mumule Aneɛ Myanmar Nepali New Zealand Mumule Aneɛ Nias Nicaragua Mumule Aneɛ Nigeria Mumule Aneɛ Norwegian Nzema Oromo Ossetian Otetela Panama Mumule Aneɛ Pangasinan Paraguay Mumule Aneɛ Persian Peru Mumule Aneɛ Polish Polish Mumule Aneɛ Portugal Mumule Aneɛ Portuguese (Brazil) Portuguese (European) Punjabi Quebec Mumule Aneɛ Quechua (Ancash) Quechua (Ayacucho) Romanian Russia Mumule Aneɛ Russian Salvador Mumule Aneɛ Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovakia Mumule Aneɛ Slovenia Mumule Aneɛ Slovenian South Africa Mumule Aneɛ Spain Mumule Aneɛ Spanish Sranantongo Swahili Swahili (Congo) Swati Sweden Mumule Aneɛ Swedish Swiss German Mumule Aneɛ Tagalog Tahitian Taiwan Mumule Aneɛ Tamil Tatar Telugu Tetun Dili Thai Thai Mumule Aneɛ Ticuna Tigrinya Tok Pisin Tongan Tshiluba Tsonga Turkish Turkmen Tuvaluan Twi Tzotzil Ukrainian Umbundu Uruguay Mumule Aneɛ Uzbek Uzbek (Roman) Venda Venezuela Mumule Aneɛ Vietnamese Waray-Waray Xavante Xhosa Yoruba Zimbabwe Mumule Aneɛ Zulu zambia Mumule Aneɛ\nBowaze yɛle koliagya (1-12)\nBowaze nee Wulutu wole Obɛde (13-17)\nDevidi abusua ɛlɔnwɔne ne (18-22)\n4 Akee Bowaze hɔle suakpole ne anlenkɛ kpole ne anloa+ na ɔdɛnlanle ɛkɛ. Na nea! koliagya ne mɔɔ Bowaze hanle ɔ nwo edwɛkɛ la+ pɛle nu wɔ ɛkɛ. Na Bowaze hanle kɛ: “Asomasi, bɛla ɛke badɛnla aze.” Yemɔti ɔhɔle ɛkɛ na ɔdɛnlanle aze. 2 Bowaze vɛlɛle suakpole ne azo mgbanyima+ bulu na ɔzele bɛ kɛ: “Bɛdɛnla aze.” Yemɔti bɛdɛnlanle aze. 3 Akee Bowaze hanle hilele koliagya ne+ kɛ: “Ɔwɔ kɛ Nawome, mɔɔ vi Mowabe+ azɛlɛ zo ɛzia ɛra la tɔne azɛlɛ ne mɔɔ le yɛ diema Ɛlemɛlɛke ɛdeɛ la.+ 4 Yemɔti menzuzule kɛ ɔwɔ kɛ memaa ɛte na mese wɔ kɛ, ‘Tɔ azɛlɛ ne wɔ menli ne nee me menli ne mgbanyima ne mɔ anye zo.+ Saa ɛbadɔ a, tɔ.* Noko saa ɛnrɛdɔ a, ka kile me maa menwu ye, ɔluakɛ wɔmɔ a ɛlɛ nwolɛ adenle ɛtɔ a, yɛɛ medame a meli ɛ nzi a.’” Ɔbuale kɛ: “Mekulo kɛ metɔ.”+ 5 Bowaze akee hanle kɛ: “Kenle mɔɔ ɛbadɔ azɛlɛ ne wɔavi Nawome ɛkɛ ne la, ɔwɔ kɛ eza ɛtɔ ɛfi Mowabenli Wulutu, nrenyia ne mɔɔ ɛwu la aye ne ɛkɛ, amaa nrenyia ne mɔɔ ɛwu la duma amminli anvi ye agyapadeɛ ne anwo.”+ 6 Ɛhye ati koliagya ne hanle kɛ: “Menrɛhola menrɛdɔ, ɔluakɛ bie a mebazɛkye me agyapadeɛ ɛdeɛ ne. Ɛdawɔ tɔ, memaa wɔ nwolɛ adenle, ɔluakɛ menrɛhola menrɛdɔ.” 7 Wɔ tete Yizilayɛ, saa awie lɛ adenle di agya anzɛɛ awie ɛlɛfa debie mɔɔ le ye ɛdeɛ la amaa awie gyɛne a, amaamuo mɔɔ ɛnee bɛbu amaa edwɛkɛ ne ali munli la ɛne: Ɔwɔ kɛ sonla zɔhane ye ye mgbɔlaboa+ maa ahenle mɔɔ ɔ nee ye ɛlɛyɛ ngyehyɛleɛ ne la, na ɛhye a ɛnee le debie mɔɔ bɛyɛ bɛkye ngyehyɛleɛ* bie abo wɔ Yizilayɛ a. 8 Yemɔti mɔɔ koliagya ne hanle hilele Bowaze kɛ, “Ɛdawɔ tɔ” la, ɔyele ye mgbɔlaboa ne. 9 Akee Bowaze zele mgbanyima ne mɔ nee menli ne amuala kɛ: “Ɛnɛ, bɛdi daselɛ+ kɛ melɛtɔ debie biala mɔɔ le Ɛlemɛlɛke nee Kaeleɔn yɛɛ Maalɔn ɛdeɛ la meavi Nawome ɛkɛ. 10 Eza melɛfa Mowabenli Wulutu, Maalɔn aye ne meayɛ me ye amaa nrenyia ne mɔɔ ɛwu la duma amminli anvi ye agyapadeɛ ne anwo,+ na bɛanye nrenyia ne mɔɔ ɛwu la duma bɛanvi ye abusua nee suakpole ne azo amra avinli. Bɛdi nwolɛ daselɛ ɛnɛ.”+ 11 Ɛhye ati, menli mɔɔ ɛnee wɔ suakpole ne anlenkɛ kpole ne anloa la kɔsɔɔti nee mgbanyima ne mɔ hanle kɛ: “Yɛle alasevolɛ! Gyihova ɛmaa ɛ ye ne mɔɔ ɛlɛba wɔ sua nu la ɛyɛ kɛ Relahyɛle nee Liya mɔɔ bɛ mu nwiɔ bɛkyekyele Yizilayɛ sua ne la.+ Ɔwie wɔ boɛ wɔ Ɛfelata+ na nyia duma kpalɛ* wɔ Bɛtelɛhɛm.+ 12 Ralɛ mɔɔ Gyihova balua bɛlɛra ɛhye anwo zo ava amaa wɔ la+ ɛmaa wɔ sua nu ɛyɛ kɛ Pilɛze+ mɔɔ Teemaa wole ye maanle Dwuda la sua nu.” 13 Yemɔti Bowaze vale Wulutu yɛle ɔ ye. Ɔ nee ye lale, na Gyihova maanle ɔnrenzɛle na ɔwole ralɛ nrenyia. 14 Akee mraalɛ ne mɔ hanle hilele Nawome kɛ: “Ayɛlɛyelɛ ɛha Gyihova mɔɔ yemaa wɔnyia koliagya ɛnɛ la. Bɛbɔ ye duma ne nolo wɔ Yizilayɛ! 15 Kakula* ɛhye ɛmaa wɔnyia ngoane* bieko na ɔbaboa wɔ, wɔ wɔ mrelera nu, ɔluakɛ wɔ ase ne mɔɔ kulo wɔ+ na ɔsonle bolɛ ɔmaa wɔ ɔtɛla mralɛ mrenyia nsuu la a ɛwo ye a.” 16 Nawome liele kakula ne na ɔvale ye ɔbɔle ye ɛbolɛ, na ɔdaye a ɔnleanle ye a. 17 Akee mraalɛ mɔɔ de kpalɛ ne azo la maanle ye duma. Bɛhanle kɛ, “Bɛwo ralɛ nrenyia bɛmaa Nawome,” na bɛdonle ye duma Obɛde.+ Ɔdaye a ɔwole Devidi papa Gyɛsi+ a. 18 Pilɛze+ abusua ɛlɔnwɔne ne* ɛne: Pilɛze wole Hɛzelɔn;+ 19 Hɛzelɔn wole Relam; Relam wole Amenadabe;+ 20 Amenadabe+ wole Nahyɔn; Nahyɔn wole Salemɔn; 21 Salemɔn wole Bowaze; Bowaze wole Obɛde; 22 Obɛde wole Gyɛsi;+ yɛɛ Gyɛsi wole Devidi.+\n^ Hibulu aneɛ nu, “ɛbali agya ne a.”\n^ Anzɛɛ “nɔhalɛ edwɛkɛ.”\n^ Hibulu aneɛ nu, “bɛbɔ wɔ duma.”\n^ Ɛhye kile, Nawome anlɔnra ne.